Muhyiddin lancar dasar perpaduan negara, perkukuh teras perpaduan

KUALA LUMPUR 15 Feb. – Perdana Menteri Tan Sri Muhyiddin Yassin hari ini melancarkan Dasar Perpaduan Negara yang bersifat inklusif, jelas dan kohesif, demi memastikan Malaysia kekal sebagai sebuah negara yang kukuh teras perpaduannya.

Muhyiddin berkata, Dasar Perpaduan Negara yang berkonsepkan Perpaduan Dalam Kepelbagaian itu menetapkan strategi jangka panjang dalam usaha berterusan untuk memupuk, mengukuh dan memelihara perpaduan dalam kalangan rakyat.

Tiga objektif utama yang ditetapkan dalam dasar ini adalah mengukuhkan perpaduan dan integrasi nasional berteraskan Perlembagaan Persekutuan dan Rukun Negara; membentuk identiti nasional dengan semangat jati diri, patriotik, prihatin, toleransi, saling hormat-menghormati dan bertanggungjawab serta melahirkan rakyat Malaysia yang menghargai dan mengamalkan perpaduan.

“Kerajaan amat menyedari akan hakikat bahawa perpaduan adalah tunjang kemakmuran negara, maka ‘Perpaduan dalam kepelbagaian’ yang berteraskan ‘model integrasi’ inilah yang kita hasratkan untuk rakyat Malaysia.

“Ini kerana berdasarkan sejarah, kita rakyat Malaysia telah menerima hakikat bahawa masyarakat negara ini adalah majmuk dan pelbagai latar belakang pegangan agama, pengenalan bangsa dan budaya,” katanya semasa melancarkan Dasar Perpaduan dan Rangka Tindakan Perpaduan Negara 2021-2030 secara maya menerusi Facebook Kementerian Perpaduan Negara.

Oleh kerana perbezaan dan kepelbagaian itu, kata perdana menteri, maka usaha ke arah mewujudkan perpaduan di negara ini perlu dilengkapi dan dilandasi usaha integrasi berterusan.

Pada masa sama, Muhyiddin menjelaskan Rangka Tindakan Perpaduan Negara 2030 yang dihasilkan itu pula adalah bagi menyokong strategi-strategi dalam Dasar Perpaduan Negara serta menetapkan aspirasi perpaduan yang ingin dicapai dalam tempoh 10 tahun akan datang.

“Penggubalan Dasar Perpaduan Negara ini adalah berlandaskan kepada Perlembagaan Persekutuan dan Rukun Negara selaras dengan dasar-dasar utama negara seperti Wawasan Kemakmuran Bersama (WKB) 2030 dan Rancangan Malaysia Lima Tahun dan dasar-dasar lain yang berkuat kuasa.

“Rakyat Malaysia sejak sekian lama berpegang kepada Rukun Negara… tidak kiralah sama ada Melayu, Cina, India, Kadazan, Dusun, Iban, Murut, Melanau, orang asal atau mana-mana etnik sekalipun, bergelar warganegara Malaysia, maka inilah ciri-ciri yang wajib kita hayati,” katanya.

Muhyiddin selain itu, turut menyeru semua pihak terutamanya agen penggerak perpaduan yang terdiri daripada badan bukan kerajaan (NGO), pihak swasta dan pemegang taruh berkaitan supaya bekerjasama untuk memastikan semua objektif itu dicapai.


Tiga beradik sanding serentak

SEREMBAN, 16 Mei – Tiga beradik termasuk pasangan kembar sepakat memilih tarikh sama semalam untuk melangsungkan persandingan di sebuah dewan di sini.

Mereka ialah Intan Sofienaz Ahmad Fuad, 32 dan pasangannya Mohd Firdaus Mazlan, 40; Muhammad Nabiel Ahmad Fuad, 28 dan pasangan Anis Shahira Azmi, 32 serta Muhammad Najieb Ahmad Fuad, 28 bersama Ismawita Isrul, 28.

Kesemua anak dan menantu kepada bekas Timbalan Ketua Pengarang Perkhidmatan Berita Pertubuhan Berita Nasional Malaysia (BERNAMA) Ahmad Fuad Yahya dan isteri Cik Rashidah Abd Ghani melangsungkan perkahwinan sejak beberapa bulan lepas namun hanya berkesempatan untuk mengadakan majlis itu apabila keadaan COVID-19 reda.

Ahmad Fuad ketika ditemui melahirkan kesyukuran setelah majlis perkahwinan yang dirancang selama ini berjalan lancar walaupun tertangguh seketika dengan dihadiri kira-kira 1,000 tetamu.

“Sebelum ini majlis ini dijadual pada 27 Mac tetapi ia terpaksa ditangguhkan kerana kes COVID-19 yang meningkat dan kesemua pasangan juga dijangkiti wabak itu. Majlis hari ini juga menjadi majlis kesyukuran selepas keluarga ini berjaya melalui ujian COVID-19,” katanya. – BERNAMA


18 pemancing, kru bot karam di perairan Langkawi selamat

ALOR SETAR 27 Feb – Pemancing dan kru yang dilaporkan hilang di perairan Langkawi selepas bot dinaiki mereka disyaki karam petang semalam ditemukan dalam keadaan selamat.

Pengarah Agensi Penguatkuasaan Maritim Malaysia (Maritim Malaysia) Kedah dan Perlis Laksamana Pertama Maritim Mohd Zawawi Abdullah berkata kesemua mangsa diselamatkan oleh sebuah bot nelayan tempatan.

“Alhamdulillah pada 11.45 malam tadi, kesemua 18 pemancing dan kru bot yang karam itu telah dapat diselamatkan oleh nelayan tempatan sekitar 3 petang di kira-kira 10 batu nautika barat Pulau Singa Besar.

“Kapal Maritim Tenggol dan juga Bot Penyelamat 5 yang juga berada di lokasi kejadian telah memindahkan atau mengambil semua 18 pemancing dan kru tersebut untuk dibawa ke jeti Maritim Malaysia di Bukit Malut, Langkawi,” katanya dalam sidang media malam ini.

“Alhamdulillah, 16 lagi pemancing dan kru lain didapati sihat. Bagaimanapun, kita akan melakukan ujian kesihatan untuk mereka,” katanya sambil menasihati orang ramai yang ingin melakukan aktiviti di laut supaya sentiasa peka dengan keadaan cuaca dan memastikan kelengkapan keselamatan serta komunikasi mencukupi sebelum berbuat demikian.

Terdahulu, tekong utama Syed M Hidayat Syed Mohd Bakhir, 33, berkata bot itu sebenarnya membawa 13 pemancing dan dikendali oleh seorang tekong bersama empat kru.

“Saya dapat berhubung dengan seorang kru selepas insiden itu dan dia memaklumkan mereka selamat selepas terapung selama enam jam di dalam laut apabila bot dinaiki karam pada 2 petang.

“Mereka kemudian diselamatkan oleh sebuah bot nelayan yang berada di kawasan itu dan kini dalam perjalanan ke Maritim Malaysia Langkawi,” katanya ketika dihubungi Bernama di sini.


Rumah terbuka Aidilfitri tidak dibenarkan

Menteri Kanan (Keselamatan) Datuk Seri Ismail Sabri Yaakob berkata, larangan itu  berkuat kuasa bagi semua negeri yang dikenakan Perintah Kawalan Pergerakan (PKP), PKP Bersyarat (PKPB), PKP Pemulihan (PKPP) mahupun PKP Diperketatkan (PKPD).

Beliau berkata, bagaimanapun aktiviti ziarah bagi PKP, PKPB dan PKPP masih dibenarkan bergantung kepada ketetapan perintah kawalan yang dikenakan di setiap negeri masing-masing.

Jelasnya, aktiviti ziarah sempena Hari Raya Aidilfitri hanya dibenarkan pada hari raya pertama sahaja bagi kawasan PKP dengan kehadiran tetamu tidak melebihi 15 orang pada satu-satu masa mengikut saiz rumah dan penjarakan fizikal.

“Bagi kawasan PKPB, kehadiran tetamu terhad kepada 20 orang pada satu-satu masa mengikut saiz rumah dengan penjarakan fizikal manakala kawasan PKPP, ziarah dibenarkan dengan kehadiran tetamu tidak melebihi 25 orang pada satu-satu masa,” katanya pada sidang media perkembangan PKP di sini, petang tadi.

Bagaimanapun, Ismail Sabri berkata mereka yang tinggal di kawasan PKP Diperketatkan (PKPD) tidak dibenarkan menerima kunjungan tetamu luar dan hanya terhad beraya bersama keluarga di rumah sahaja.


Van bawa jenazah terbabit kemalangan

DURIAN TUNGGAL 1 Disember – Satu kemalangan berlaku di simpang tiga menghala ke Plaza Tol Ayer Keroh, di sini, membabitkan van jenazah, ambulans, lori dan sebuah kereta jam 2.15 petang tadi.

Setakat jam 3.11 petang tadi, jenazah terbabit telah dipindahkan ke sebuah van jenazah lain dari Hospital Melaka sebelum meneruskan perjalanan ke Batu Pahat.


MAFI sumbang 13.2 tan produk hasilan haiwan tahun ini

Timbalan Menteri Pertanian dan Industri Makanan II Datuk Dr Nik Muhammad Zawawi Salleh berkata antara agensi terlibat adalah Jabatan Penjara dan Jabatan Perlindungan Hidupan Liar dan Taman Negara (Perhilitan) yang melibatkan bekalan makanan haiwan seperti ayam dan daging sejuk beku serta pelbagai produk hasilan haiwan yang lain.

“Hari ini kita serahkan enam tan hasilan haiwan yang dianggarkan berjumlah RM60,000 kepada Jabatan Penjara Pengkalan Chepa dan Machang di Kelantan, Jabatan Penjara Marang (Terengganu) dan Penjara Penor Kuantan (Pahang) serta Pusat Pemulihan Akhlak di Machang (Kelantan).

“Serahan ini bertujuan memenuhi keperluan bekalan bahan mentah untuk dijadikan makanan ternakan ikan keli di bawah Program Rehabilitasi banduan di Jabatan Penjara Malaysia,” katanya kepada pemberita selepas menyampaikan sumbangan berkenaan di Jabatan Penjara Pengkalan Chepa, di sini hari ini.

Turut hadir, Timbalan Ketua Pengarah Jabatan Perkhidmatan Kuarantin dan Pemeriksaan Malaysia (MAQIS) Dr Azhari Sharidan Abu Bakar serta Pengarah Maqis Kelantan Muhammad Nazrul Hizam Ab Manaf.

Mengulas lanjut, Dr Nik Muhammad Zawawi berkata kesemua hasilan haiwan yang diserahkan itu telah dilucutkan hak kerana tidak mematuhi aspek perundangan seperti yang tertakluk di bawah Akta Perkhidmatan Kuarantin dan Pemeriksaan Malaysia 2011 (Akta 728).

“MAFI kini giat membantu jabatan dan agensi yang memerlukan, selain memastikan industri pertanian negara terkawal daripada sebarang penyakit dan perosak merbahaya melalui penguatkuasaan MAQIS di setiap pintu masuk negara.

Katanya, MAQIS) akan terus komited dan tegas melakukan penguatkuasaan serta tidak akan berkompromi terhadap setiap pengimportan keluaran pertanian khususnya dagangan yang melibatkan aspek halal ayam dan daging di negara ini. – BERNAMA


Pelancong dari Bengkalis selamat tiba di Melaka

KOTA LAKSAMANA 14 Jun – Feri Mulia Kencana 19 yang membawa kumpulan pertama pelancong dari Bengkalis, Indonesia selamat berlabuh di Kompleks Imigresen, Kuarantin, dan Keselamatan (ICQS) di Kota Laksamana, kira-kira pukul 2.30 petang tadi.

Ia dikatakan mampu menampung kapasiti 300 penumpang setiap kali pelayaran yang dijadual empat kali seminggu iaitu pada Selasa, Khamis, Sabtu dan Ahad.

Sementara itu, ketibaan penumpang dan krew feri disambut kakitangan Bahagian Promosi Pelancongan (BPP) negeri dengan sapaan mesra dan diberikan kit Selamat Datang.

Keberadaan petugas kesihatan di situ juga memastikan setiap penumpang mematuhi syarat keselamatan kesihatan terutama melengkapkan dokumen pas lawatan pengembara dan mempamerkan mySejahtera.

Kompleks ICQS Kota Laksamana mula rancak menerima kunjungan pelancong dari Indonesia, bermula dari Dumai pada bulan lalu sejak penutupannya pada Mac 2020 rentetan penutupan pintu sempadan kedua-dua negara.

Bermula 8 Mac lalu, Perdana Menteri Datuk Seri Ismail Sabri Yaakob mengumumkan bahawa Malaysia memasuki fasa peralihan endemik bermula 1 April, yang antara lainnya pembukaan sepenuhnya sempadan negara.

Ia sekali gus menjadikan negara beralih ke fasa peralihan ke endemik selepas lebih dua tahun berhadapan dengan cabaran pandemik COVID-19 yang menyaksikan pelbagai kawalan dan kekangan dilaksanakan.


Tourism Malaysia sekali lagi menang Anugerah Organisasi Negara Terbaik 2021/2022

JAKARTA, Dis 16 – Tourism Malaysia terus menerima pengiktirafan apabila sekali lagi merangkul anugerah berprestij ‘National Organisation of the Year’ di Anugerah Kembara dan Pelancongan Indonesia (ITTA) ke 12 anjuran Yayasan ITTA.

Ini merupakan kejayaan kali kedua berturut-turut agensi promosi pelancongan itu di bawah Kementerian Pelancongan, Seni dan Budaya, selepas dinobat anugerah sama pada 2019/20.

Agensi itu diiktiraf kerana usaha aktif mempromosikan pelancongan dua hala antara Indonesia dan Malaysia dalam keadaan dunia yang terus berubah akibat pandemik COVID-19.

“Ia juga untuk membakar semangat pemain industri dengan harapan setiap pemenang menjadi sumber inspirasi bagi yang lain dalam menghadapi 2022 dengan semangat baru,” kata Panca.

“Tourism Malaysia sentiasa optimis akan kejayaan industri pelancongan Malaysia dan Indonesia tahun depan serta berharap pandemik segera berakhir dan pintu sempadan dibuka semula,” katanya.

Beliau mensasarkan 200 pelancong Indonesia akan menyertai program Langkawi International Travel Bubble sehingga awal Januari 2022 didorong cuti perayaan Krismas dan tahun baharu yang semakin hampir.

Pelancong Indonesia boleh melawat tanpa kuarantin dengan tinggal sekurang-kurangnya tujuh hari di Pulau Langkawi sebelum ke destinasi lain seperti Kuala Lumpur, Pulau Pinang dan Melaka yang merupakan destinasi utama mereka.


Kabinet bincang isu pelaksanaan gaji minimum bulan depan – PM

PUTRAJAYA, 1 Mei – Isu pelaksanaan gaji minimum akan dibincangkan dalam mesyuarat Kabinet bulan depan untuk mendapatkan penyelesaian “sekali dan untuk semua”, kata Perdana Menteri Datuk Seri Anwar Ibrahim.

Pada majlis sambutan Hari Pekerja 2023 bertema “Pekerja Pemangkin Wadah Malaysia MADANI” di sini hari ini, Anwar yang juga Menteri Kewangan berkata pelaksanaan gaji minimum masih sukar dilaksanakan dan pelaksanaannya juga “hiruk-pikuk”.

Perintah gaji minimum dengan kadar RM1,500 sebulan berkuat kuasa 1 Mei tahun lepas untuk semua sektor tanpa mengira wilayah bagi majikan yang menggajikan lima orang pekerja atau lebih.

“Saya tidak mahu majikan, pakar ekonomi atau menteri mempertikaikan (upah pekerja). Tanggungjawab kita adalah meningkatkan upah bagi pekerja swasta dan awam,” katanya kerajaan akan mengumumkan “satu persatu” perubahan yang dilakukan dalam membela nasib pekerja.

Turut hadir pada majlis itu Timbalan Perdana Menteri Datuk Seri Dr Ahmad Zahid Hamidi, Menteri Sumber V. Sivakumar dan Ketua Pengarah Perkhidmatan Awam Datuk Dr Zulkapli Mohamed. — BERNAMA


Pembangunan generasi muda keutamaan kerajaan

PUTRAJAYA, 8 Julai – Pembangunan generasi muda dalam semua aspek pembangunan, termasuk yang berkaitan dengan modal insan, menjadi keutamaan kerajaan hari ini, kata Perdana Menteri Tan Sri Muhyiddin Yassin.

Beliau berkata kerajaan melihat generasi muda sebagai generasi yang menentukan kelangsungan pembangunan masa kini dan perlu dilibatkan dalam proses pembangunan dasar.

“Belia yang mampu memimpin diri sendiri bukan saja tidak menjerumuskan diri dengan kegiatan tidak sihat, sebaliknya akan menjadi rakyat yang patriotik dan mampu menyumbang khidmat bakti kepada masyarakat menerusi budaya kemasyarakatan dan kesukarelaan yang tinggi,” katanya pada majlis penyerahan peserta Felo Perdana kepada ahli jemaah menteri bagi tahun ini, di sini hari ini.

Program Felo Perdana tahun ini melibatkan seramai 82 orang belia dengan 58 daripadanya adalah siswazah dan 24 siswa. Kira-kira 42 peratus daripada jumlah keseluruhan peserta adalah daripada latar belakang keluarga B40.

Menurut Muhyiddin, selari dengan situasi pascapandemik COVID-19, keutamaan penyertaan peserta untuk program Felo Perdana tahun ini adalah terdiri daripada kalangan siswazah berbanding siswa, dengan peratusannya adalah 70 peratus siswazah dan 30 peratus lagi adalah siswa.

“Saya ingin mengucapkan jutaan tahniah kepada semua peserta Felo. Saudara dan saudari semua adalah anak muda yang terpilih daripada 637 orang yang telah memohon untuk menyertai program ini serta 298 orang yang memohon Felo Korporat,” katanya.

“Saya menyeru agar saudara-saudari dapat menjadi pengantara di antara kerajaan dan golongan belia di luar sana, terutamanya dalam menyampaikan fakta dan polisi kerajaan terutamanya dalam memerangi wabak COVID-19 serta memulihkan ekonomi negara pascapandemik,” katanya.

Menyingkap kembali tahun pertama program Felo Perdana diperkenalkan pada 2013, Muhyiddin berkata beliau turut menerima kumpulan pertama Felo dan kesemua alumni Felo di bawah seliaannya telah bekerja di sektor swasta dan kerajaan, dan ada juga yang melanjutkan pelajaran ke peringkat ijazah doktor falsafah (PhD) di universiti terkemuka dunia.

Menurutnya, beliau juga telah mengadakan pertemuan secara tidak berkala bersama mereka bagi mendapatkan pandangan dan input mengenai apa yang kerajaan boleh bantu terutamanya kepada golongan belia.

Dalam pada itu, Muhyiddin juga menekankan selain kemahiran kepimpinan, program pembangunan belia juga harus menekankan aspek kemahiran insaniah, antaranya kemahiran pengurusan, kemahiran berkomunikasi dan hubungan perseorangan, keterampilan diri dan kemahiran menyelesaikan masalah.

Setiap kemahiran yang dipelajari perlu ditambah baik dan digarap semula mengikut acuan tersendiri dengan memberi tambah nilai terhadap setiap kemahiran tersebut mengikut bidang dan minat masing-masing, katanya.

“Gunakanlah kesempatan ini untuk mempelajari sebanyak mungkin kemahiran-kemahiran tersebut dan kongsikan lah kemahiran berkenaan dengan rakan-rakan di luar sana yang mungkin tidak bernasib baik untuk terpilih menyertai program latihan kepimpinan belia aras tertinggi ini,” katanya.

Perdana menteri juga menasihatkan jemaah menteri untuk melatih Felo sebaiknya seperti “anak sendiri”, menunjukkan teladan yang baik serta memberikan pengalaman yang tidak ternilai sepanjang penempatan mereka.

Katanya jemaah menteri juga perlu terbuka mendengar suara anak muda dan menjadikan aspirasi tersebut sebagai sebahagian daripada pandangan penting dalam proses mengubal dan merencana polisi-polisi baharu.

Menurut Muhyiddin, salah satu tugas utama Felo, selain mendapat pengalaman bertugas sebagai ‘pelatih eksekutif’, mereka juga dipertanggungjawabkan untuk menyedia dan membentangkan cadangan kertas polisi berkaitan dengan kementerian masing-masing.

“Kertas polisi ini boleh digunakan sebagai salah satu input dalam merangka inisiatif-inisiatif baharu di peringkat kementerian,” katanya dengan memberikan contoh kertas polisi yang lahir daripada idea peserta Felo Perdana Tahun 2019 adalah program biodiesel dalam sektor pengangkutan.

Susulan daripada cetusan idea yang secara tidak langsung meningkatkan permintaan minyak sawit domestik itu, beliau berkata kerajaan telah melancarkan program Biodiesel B20 pada Februari lepas dan akan diteruskan di bawah pentadbiran baharu ini.

Muhyiddin berkata program Felo Perdana telah berjaya menunjukkan keberhasilannya dengan ada yang telah menjadi menteri, terlibat secara aktif dalam  bidang politik dan badan bukan kerajaan (NGO), pengusaha syarikat pemula niaga serta ada yang sedang berkhidmat bersama menteri sebagai pegawai khas.

“Pokoknya, program ini merupakan platform terbaik kepada anak muda terpilih untuk mengasah bakat kepimpinan sedia ada dan mempersiapkan diri untuk mengharungi cabaran pada masa akan datang.

“Peserta bakal mengalami sendiri bagaimana jentera pentadbiran kerajaan menggubal dasar baharu dan membuat keputusan pentadbiran yang memberi kesan kepada rakyat, sekali gus menjadi pengantara untuk menjelaskan prosedur itu kepada umum, khususnya generasi muda,” katanya

Justeru, perdana menteri berharap peserta Felo Perdana dapat menggunakan peluang tersebut untuk meningkatkan pengalaman dan ilmu pengetahuan, khususnya berkaitan dengan proses pentadbiran kerajaan dan korporat.

“Harapan saya, buat para belia terpilih yang juga merupakan bakal pemimpin negara, inilah masanya untuk saudara dan saudari menonjolkan kualiti dan kebolehan diri masing-masing kerana peluang seumpama ini hanya hadir sekali sahaja dan mungkin tidak akan berulang kembali,” katanya. – BERNAMA


Isu vaksin: Lokman Adam diarah fail pernyataan pembelaan selewat-lewatnya 3 Mac ini

KUALA LUMPUR, 28 Feb – Mahkamah Tinggi di sini mengarahkan Datuk Lokman Noor Adam memfailkan pernyataan pembelaan selewat-lewatnya 3 Mac ini dalam saman yang difailkan oleh Menteri Kesihatan Khairy Jamaluddin terhadap beliau berhubung isu vaksin COVID-19.

Peguam Norfazilah Jaafar, yang mewakili Lokman, ketika dihubungi pemberita berkata mahkamah juga mengarahkan Khairy memfailkan jawapan kepada pernyataan pembelaan itu pada 17 Mac.

“Selain itu, kedua-dua pihak perlu memfailkan permohonan interlokutari (jika ada) pada 21 Mac,” katanya selepas prosiding pengurusan kes secara dalam talian di hadapan Timbalan Pendaftar Puteri Nursheila Rahimi hari ini.

Pada 17 Feb lepas, Mahkamah Tinggi membenarkan permohonan Khairy supaya injunksi ex-parte yang diperolehnya pada 3 Feb 2022 dilanjutkan hingga tarikh pendengaran injunksi inter-parte pada 10 Mei depan.

Khairy, 46, yang menfailkan saman terhadap Lokman pada 25 Jan lepas, memohon perintah injunksi supaya defendan memadam kenyataan dan video bersama-sama kapsyen, tajuk dan komen dalam tempoh 24 jam serta injunksi bagi menghalang defendan menerbitkan semula hantaran itu.

Beliau juga memohon perintah mahkamah agar defendan memadam kenyataan fitnah yang diterbitkan semula di semua portal berita dan akaun media sosial dalam tempoh 24 jam.

Ahli Parlimen Rembau itu, yang memfailkan saman atas kapasiti peribadi, mendakwa Lokman telah memfitnahnya menerusi dua video serta memuat naik gambar di laman Facebook Lokman Noor Adam Official pada 6 Jan lepas, membuat kenyataan menerusi dua siaran langsung di Facebook itu dan YouTube Lokman Adam pada 10 Jan.

Khairy berkata kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa telah diberi vaksin COVID-19 serta menerima dos ketiga selain memalsukan maklumat berkaitan status vaksinasi.

Khairy mendakwa penerbitan fitnah itu menyebabkan reputasi dan integriti beliau terjejas teruk selain mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasi beliau direndahkan dalam kalangan masyarakat yang berfikiran waras.- BERNAMA


Siswa UTeM bangunkan satelit saingi IPT seluruh negara

DURIAN TUNGGAL 23 Jun – Pasukan mahasiswa Universiti Teknikal Malaysia Melaka (UTeM) atau TUAH FKEKK bersaing bagi membangunkan satelit dalam Malaysia SiswaSAT Competition 2020 yang sedang berlangsung.

Pertandingan anjuran Agensi Angkasa Malaysia (MYSA) Kementerian Sains, Teknologi dan Inovasi (MOSTI) itu bermula 9 Mac lalu sehingga 16 Oktober depan.

Pensyarah Fakulti Kejuruteraan Elektronik dan Kejuruteraan Komputer (FKEKK) UTeM, Siti Aisyah Anas berkata, cabaran pertandingan adalah mereka bentuk model satelit berskala nano dengan sistem operasi seperti satelit sebenar.

“Kita berjaya melepasi saringan sebelum ini dan kini berada pada peringkat penyediaan dokumen untuk membentangkan kajian secara terperinci berkaitan dengan rekabentuk serta operasi model satelit berskala nano.

“Buat masa ini kita sedang bersaing dengan 27 pasukan dari institusi pengajian tinggi seluruh negara dalam pembinaan model satelit berskala nano yang boleh beroperasi seperti satelit sebenar.

Ujarnya, pada masa ini corak komunikasi sesama ahli menggunakan pendekatan komunikasi atas talian seperti Webex dan Whatsapp kerana ia lebih mudah dan berkesan.

Sementara itu, Naib Canselor UTeM, Prof Datuk Wira Dr Raha Abdul Rahim berharap pertandingan tersebut dapat digunakan pelajar sebaiknya bagi mengaplikasikan segala ilmu teknikal dan kemahiran yang dimiliki dalam realiti sebenar.

Pasukan TUAH FKEKK dianggotai enam pelajar tahun kedua dari jurusan Ijazah Sarjana Muda Kejuruteraan Elektronik iaitu Muhammad Safie Sijamsir, Syafiq Abdul Halim, Muhammad Izzat Haziq Osman, Siti Nur Syafiqah Mohamed Kamar, Muhamad Amirul Amin Wira dan Muhd Sabri Abdul Rahman.


HAWANA 2022 perkukuh hubungan kerjasama wartawan Malaysia – Indonesia

KUALA LUMPUR, 25 Mei – Penganjuran Hari Wartawan Nasional (HAWANA) 2022 yang akan berlangsung di Melaka, Ahad ini dilihat platform terbaik untuk terus memperkukuh hubungan dua hala dan kerjasama erat wartawan Malaysia-Indonesia.

Presiden Ikatan Setiakawan Wartawan Malaysia dan Indonesia (ISWAMI) Malaysia Datuk Mokhtar Hussain berkata HAWANA 2022 akan mengundang 17 pemimpin utama media dari Indonesia termasuk ISWAMI Indonesia untuk menghadiri program itu.

Menurutnya kerjasama erat antara wartawan kedua negara telah lama terjalin malah berperanan penting dalam mengukuhkan hubungan dua hala kerajaan Malaysia-Indonesia yang seterusnya menyumbang kepada pembangunan bangsa.

“Kehadiran mereka (wakil media Indonesia) pasti memberi makna besar dan ada signifikannya iaitu simbol muafakat antara wartawan dua negara selain membolehkan kita saling berukar pendapat, kemahiran dan pengetahuan,” katanya.

Beliau berkata demikian pada program Jendela Fikir Edisi HAWANA 2022 terbitan Bernama Radio bertajuk ‘Hubungan Erat Wartawan Malaysia dan Indonesia’ yang disiar secara langsung menerusi Facebook Bernama Radio hari ini.

HAWANA 2022 anjuran Pertubuhan Berita Nasional Malaysia (Bernama) dengan sokongan ISWAMI serta Kementerian Komunikasi dan Multimedia bakal dihadiri wartawan dan pengamal media tempatan selain wakil dari beberapa negara jiran.

Selain HAWANA, Mokhtar berkata ISWAMI turut berhasrat meningkatkan penglibatan wartawan dan editor muda untuk mengembangkan lagi ikatan kerjasama media negara berjiran itu.

“Kita cadang nak mantapkan hubungan ini dengan mengembangkan kepada golongan muda. Pada pertengahan Jun ini, kita cadang bawa 20 editor muda dari Indonesia ke Malaysia dan begitu juga dari Malaysia ke Indonesia kerana peranan orang muda ini perlu diketengahkan,” katanya.

Dalam pada itu, beliau berharap HAWANA turut menjadi wadah kepada masyarakat untuk memahami profesion kewartawanan seterusnya bersama-sama membantu wartawan serta pengamal media untuk menggerakkan Malaysia sebagai sebuah negara yang lebih baik.- BERNAMA


Negeri Sembilan peruntuk RM2.68 juta selaras acara pelancongan 2021

Menteri Besar Datuk Seri Aminuddin Harun berkata peruntukan berkenaan adalah bagi membantu sektor pelancongan yang terjejas akibat penularan pandemik COVID-19 dan ia akan diselaraskan oleh Lembaga Pelancongan Negeri Sembilan.

“Ia akan ditentukan berdasarkan kriteria iaitu melibatkan pelancongan berskala kecil, mengurangkan program melibatkan kumpulan ramai dan mematuhi peraturan dan arahan yang berkuat kuasa dari semasa ke semasa,” katanya ketika sesi Pertanyaan Lisan pada Persidangan Ketiga (Belanjawan) Penggal Ketiga, DUN Negeri Sembilan hari ini.

Beliau berkata demikian bagi menjawab soalan Datuk Tun Hairuddin Abu Bakar (BN-Bagan Pinang) yang ingin tahu perancangan kerajaan negeri bagi acara pelancongan di negeri ini pada 2021 jika negara masih berhadapan dengan pandemik COVID-19.

Aminuddin (PH-Sikamat) juga memaklumkan bahawa Lembaga Pelancongan negeri akan terus meningkatkan promosi pelancongan melalui pelaksanaan program-program tertentu bagi meningkatkan kehadiran pelancong dari dalam dan luar negara, setelah keadaan COVID-19 reda.

Menjawab soalan tambahan Tun Hairuddin mengenai langkah kerajaan bagi membantu sektor perhotelan dan inap desa sekiranya COVID-19 masih berterusan, menteri besar berkata kerajaan negeri sedang merangka dan akan mengambil tindakan sewajarnya melalui pemberian insentif dan bantuan kepada mereka yang terkesan.


Al-Sultan Abdullah titah acara, sambutan ulang tahun keputeraan ditangguh- SUK Pahang

KUANTAN 19 Julai – Semua acara dan sambutan sempena Ulang Tahun Hari Keputeraan Sultan Pahang ke-62 pada 30 Julai ini ditangguhkan selaras dengan situasi pandemik COVID-19.

Setiausaha Kerajaan Pahang Datuk Seri Dr Sallehuddin Ishak berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang juga Sultan Pahang bertitah supaya acara dan sambutan sempena Ulang Tahun Hari Keputeraan Seri Paduka ditangguhkan.

“Sebaliknya, ia boleh dibuat secara dalam talian di laman web jabatan, syarikat atau mana-mana medium yang tidak melibatkan sebarang kos,” katanya menerusi kenyataan di sini hari ini.

Sallehuddin berkata Seri Paduka menitahkan supaya peruntukan bagi menerbitkan ucapan itu sebaiknya disalurkan kepada tabung yang disediakan kerajaan bagi membantu rakyat yang terkesan dengan COVID-19.


Dr Mahathir mohon maaf tidak patuh SOP, sedia terima tindakan

KUALA LUMPUR 12 Mei. – Bekas Perdana Menteri Tun Dr Mahathir Mohamad memohon maaf kerana tidak mematuhi prosedur operasi standard (SOP) ketika hadir satu program di Langkawi, Kedah serta bersedia menerima tindakan mengikut undang-undang.

Ahli Parlimen Langkawi itu berkata beliau dimaklumkan telah melanggar SOP dengan tidak mengambil suhu badan apabila masuk ke Surau Tsunami Batu Arang, Kuala Teriang, Kuah pada majlis sumbangan hari raya kepada penduduk pada 8 Mei lalu.

“Ini merupakan satu kesalahan. Perkara ini tidak harus berlaku. Saya minta maaf kerana tidak patuh SOP. Saya akan terima tindakan mengikut undang-undang berkaitan,” katanya menerusi laman Facebooknya hari ini.


Banjir: 12 jam tunggu tanpa makanan, anak lega ibu bapa diselamatkan

SEGAMAT, 2 Mac – Seorang wanita menarik nafas lega apabila kedua ibu bapanya serta abangnya yang menjadi mangsa banjir di Chaah, dekat sini, diselamatkan oleh anggota penyelamat selepas 12 jam terperangkap.

D.Kalai Arasi, 29, berkata dia dihubungi oleh abangnya D.Yogesvaran, 32, pada 3 pagi semalam yang memberitahu kediamannya di Pekan Chaah dinaiki air banjir sedalam satu meter.

Kalai Arasi yang tinggal di Johor Bahru bimbang keadaan kedua ibu bapanya, K.Dhevaseelan, 65, dan S.Ramai, 62, yang merupakan golongan warga emas dan turut menghidap darah tinggi.

“Ketika air telah mula memasuki rumah, abang saya menyelamatkan barang-barang dan dokumen yang penting, sementara ibu dan bapa berteduh di tembok luar rumah sambil mengharapkan ada pihak yang menyelamatkan mereka.

“Abang, ibu dan bapa mula menghubungi sesiapa sahaja untuk diselamatkan termasuk pasukan keselamatan namun usaha mereka tidak berjaya,” katanya ketika dihubungi Bernama hari ini.

Menurut Kalai Arasi, dia mula bimbang dengan keadaan berkenaan dan hampir setiap jam menghubungi abangnya untuk mengetahui keadaan ibu bapa mereka.

Dia turut menghubungi kenalan di Pertubuhan Berita Nasional Malaysia (Bernama) untuk meminta bantuan, yang kemudiannya maklumat mengenai mereka disalurkan kepada anggota penyelamat termasuk lokasi mereka berada.

Kalai Arasi berkata ketiga-tiga mereka yang berada dalam keadaan basah kuyup kemudian diselamatkan anggota bomba dan tentera menggunakan bot pada 5.30 petang.

“Selepas dimaklumkan abang bahawa mereka telah dibawa ke Pusat Pemindahan Sementara Sekolah Menengah Kebangsaan Seri Bali, barulah saya lega dan mula menjamah makanan, yang saya tidak sentuh semenjak awal pagi.

“Ketika diselamatkan pasukan penyelamat, keadaan ayah hampir pengsan kerana kesejukan dan kelaparan, namun saya bersyukur dan berterima kasih kerana mereka berjaya diselamatkan sebelum waktu malam,” katanya yang memahami jalan terputus antara Chaah dengan Labis telah menyebabkan kelewatan misi menyelamat.


131 individu ditahan berhibur di pusat hiburan

KUALA LUMPUR 15 Nov. – Meskipun negara sedang mengalami gelombang ketiga penularan  pandemik COVID-19, masih ramai yang berdegil apabila terus berhibur di pusat hiburan, dengan  seramai 131 individu ditahan atas kesalahan berkenaan, semalam.

Menteri Kanan (Kluster Keselamatan) Datuk Seri Ismail Sabri Yaakob berkata mereka antara 568 individu yang ditahan kerana ingkar Perintah Kawalan Pergerakan Pemulihan (PKPP) semalam, dan daripada jumlah itu, 516 dikompaun, 49 direman dan tiga lagi dijamin.

Kesalahan ingkar arahan PKP yang lain termasuk gagal mematuhi penjarakan fizikal (160), tidak memakai pelitup muka (116), gagal menyediakan peralatan merekod butiran pelanggan (56), rentas negeri atau daerah Perintah Kawalan Pergerakan Bersyarat (PKPB) tanpa kebenaran (43) dan lain-lain (62).

Mengenai Operasi Benteng, beliau berkata 42 pendatang asing diberkas hasil daripada kawalan ketat sempadan negara secara bersepadu oleh Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi penguat kuasa akan terus mengetatkan kawalan sempadan terutamanya di lorong-lorong tikus,” katanya dalam satu kenyataan hari ini.


Lambaian rindu Baitullah selami emosi, mental bakal jemaah haji

KUALA LUMPUR 18 Jun – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri akan mengadakan pertemuan khas secara maya dengan bakal jemaah haji yang terlepas peluang menunaikan ibadah itu pada tahun ini, melalui program Lambaian Rindu Baitullah, Isnin depan.

Ketika dihubungi Bernama di sini hari ini, Zulkifli berkata program dengan kerjasama Lembaga Tabung Haji (TH) itu akan memfokuskan pada emosi dan mental bakal jemaah haji terlibat selepas dua tahun turut-turut Arab Saudi menutup sempadannya kepada kemasukan dari luar berikutan penularan pandemik COVID-19.

“Dalam pertemuan itu, saya akan berbincang dari hati ke hati dengan bakal jemaah haji tentang penangguhan haji yang telah masuk tahun kedua ini. Hal ini penting bagi memberikan semangat kepada bakal jemaah haji.

“Pertemuan secara maya akan diselaraskan oleh TH di seluruh negara dan akan disertai jemaah yang pernah mengikuti kursus haji dalam talian sebelum ini,” katanya.

Pada 12 Jun lepas, Malaysia menyatakan akur dengan keputusan Arab Saudi yang hanya membenarkan ibadah itu dilaksanakan oleh warganegara dan penduduk negara lain yang telah berada dalam negara itu.


Jom ke Melaka Education EXPO’22 esok

AYER KEROH 16 Jun – Lebih 30 kolej dan universiti ternama, tempatan serta antarabangsa menawarkan peluang melanjutkan pengajian ke peringkat tinggi pada Melaka Education EXPO’22 bermula esok.

Penganjuran ekspo bertemakan ‘Your Passport To A Better Future’ itu dianggap amat kena pada masanya kerana berlangsung sehari selepas pengumuman keputusan peperiksaan Sijil Pelajaran Malaysia (SPM) hari ini.

Antara pempamer mengambil bahagian dalam ekspo berkenaan adalah HELP University, Universiti DRB-Hicom, Infrastructure University Kuala Lumpur, Aero Malaysian Engineering Centre, Universiti Melaka (UNIMEL), Kolej Yayasan Saad Melaka dan Perbadanan Tabung Pendidikan Tinggi Nasional (PTPTN).

Dijangka lebih 2,000 pengunjung akan singgah ke ekspo berkenaan yang bukan sahaja menawarkan peluang pengajian sebaliknya bimbingan dan khidmat nasihat bagi mereka sedang merancang masa depan akademik.

Hadir sama EXCO Pendidikan negeri, Datuk Rais Yasin, EXCO Pelancongan, Warisan dan Kebudayaan negeri, Datuk Muhammad Jailani Khamis, pegawai kanan kerajaan negeri serta kenamaan lain.

Ekspo selama tiga hari berlangsung di Hotel Ames, Ayer Keroh, hingga 19 Jun ini dan dibuka kepada orang ramai dari jam 11 pagi hingga 6 petang.


Dua maut susulan pacuan empat roda lawan arus awal pagi tadi

SHAH ALAM, 12 Sept – Dua maut termasuk seorang remaja perempuan dalam kemalangan di Kilometer 8.5 Lebuhraya Persekutuan, dekat sini setelah kenderaan dipandu bertembung dengan sebuah pacuan empat roda yang melawan arus, 2.09 pagi tadi.

Ketua Polis Daerah Shah Alam ACP Baharudin Mat Taib berkata siasatan awal mendapati, pacuan empat roda jenis Mitsubishi Triton dipandu seorang lelaki berusia 24 tahun, dari arah Kuala Lumpur ke Klang secara melawan arus telah bertembung dengan sebuah Proton Wira.

“Dua mangsa yang maut, remaja perempuan 18 tahun yang merupakan pemandu kereta dan seorang lelaki 19 tahun yang disahkan meninggal dunia di tempat kejadian,” katanya dalam kenyataan hari ini.

Jelasnya, hasil saringan awal ujian air kencing pemandu pacuan empat roda itu positif dadah jenis ganja dan suspek direman selama enam hari bermula hari ini.

Baharudin berkata saksi atau orang ramai yang mempunyai maklumat, diminta menghubungi Pegawai Penyiasat Bahagian Siasatan dan Penguatkuasaan Trafik Ibu Pejabat Polis Daerah Shah Alam Inspektor Muhammad Hasrul Suhiami, di talian 011-31215697 untuk membantu siasatan.

Dalam pada itu, Pengarah Bomba Selangor Norazam Khamis dalam kenyataan berkata kedua-dua mangsa kemalangan tersebut didapati tersepit ekoran pelanggaran tersebut dan pihaknya mengambil masa kira-kira setengah jam bagi mengeluarkan mereka.

Beliau berkata, operasi menyelamat membabitkan lapan anggota dan pegawai Balai Bomba dan Penyelamat (BBP) Shah Alam diketuai Komander Operasi Kanan Kamarul Zaman Abd Rani.


Amaran hujan sangat lebat di Jeli, Kelantan, Terengganu dijangka banjir malam ini – JPS

KUALA LUMPUR, 30 Dis – Amaran cuaca peringkat bahaya iaitu hujan sangat lebat berterusan dijangka dialami di tiga negeri pantai timur Semenanjung – Kelantan, Terengganu dan Pahang sehingga Jumaat 31 Dis.

Amaran yang dikeluarkan Jabatan Meteorologi Malaysia pada 1.25 tengah hari ini, menyebut kawasan-kawasan yang terlibat di tiga negeri itu ialah Jeli (Kelantan), Kemaman (Terengganu) dan Kuantan (Pahang).

Amaran cuaca buruk peringkat jingga iaitu hujan lebat berterusan juga dikeluarkan untuk kawasan Tanah Merah, Machang, Kuala Krai dan Gua Musang di Kelantan; Besut Hulu Terengganu dan Dungun di Terengganu; dan Jerantut, Maran dan Pekan di Pahang sehingga 1 Jan.

Sehubungan itu, Jabatan Pengairan dan Saliran (JPS) meramalkan kemungkinan berlaku banjir secara berperingkat di beberapa kawasan di Kelantan dan Terengganu malam ini.

Menurut kenyataan yang dikeluarkan Pusat Ramalan dan Amaran Banjir Negara (PRABN) JPS itu, risiko banjir diramal di Kelantan bermula pukul 8 malam di jajahan Jeli, Kuala Krai, Tanah Merah, Machang, Gua Musang dan Pasir Mas.

Banjir juga diramal di Terengganu secara berperingkat pada 8 malam ini (30 Dis) di beberapa daerah antaranya Setiu, Dungun, Hulu Terengganu dan Besut, manakala risiko banjir diramal di Pahang esok (31 Dis) di daerah Lipis, Raub, Maran, Temerloh dan Jerantut serta kawasan rendah sekitarnya.

“Kawasan lain di Pahang adalah di sekitar Sungai Kuantan, Sungai Rompin, Sungai Pontian dan Sungai Endau melibatkan kawasan di sekitar Kuantan dan Rompin,” menurut kenyataan itu.

Bagi negeri Johor, banjir diramal pada 2 petang esok (31 Dis) melibatkan kawasan di sekitar Sungai Mersing, sungai Endau, Sungai Johor, Sungai Skudai dan Sungai Tebrau melibatkan daerah Mersing, Kluang, Kota Tinggi dan Johor Bahru.

Sementara itu, amaran peringkat waspada iaitu hujan berterusan sehingga 1 Jan diramal di Perlis; Kedah (Kubang Pasu, Pokok Sena, Padang Terap, Pendang, Sik dan Baling); Perak (Hulu Perak); Kelantan (Tumpat Pasir Mas, Kota Bharu, Bachok dan Pasir Putih); Terengganu (Setiu, Kuala Nerus, Kuala Terengganu dan Marang); Pahang (Cameron Highlands, Lipis, Raub, Bentong, Temerloh, Bera dan Rompin) serta Johor.

Hujan berterusan juga dijangka di Sabah melibatkan pantai barat (Ranau); Tawau (Lahad Datu); Sandakan (Telupid, Kinabatangan, Beluran dan Sandakan); serta Kudat sehingga 2 Jan.

Berikutan itu, Pusat Kawalan Bencana Negara (NDCC) Agensi Pengurusan Bencana Negara (NADMA) dalam kenyataan hari ini memaklumkan Jawatankuasa Pengurusan Bencana Peringkat Negeri/Daerah hendaklah diaktifkan serta meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.

Pengurusan Bencana Peringkat Negeri/Daerah juga diminta memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada dalam keadaan yang baik dan bersedia untuk digunakan, menurut kenyataan itu.


PM umum parlimen bubar hari ini bari beri laluan PRU-15

Perdana Menteri Datuk Seri Ismail Sabri Yaakob mengumumkan pembubaran itu di Bangunan Perdana Putra pada 3 petang hari ini, satu pengumuman yang dinanti-nantikan banyak pihak selepas desas-desus mengenainya bertiup kencang sejak akhir September.

Ismail Sabri memaklumkan beliau telah menghadap dan mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada tengah hari semalam bagi menyembah warkah mengenai permohonan pembubaran Parlimen ke-14.

Beliau berkata demikian dalam Perutusan Khas sempena Pembubaran Parlimen ke-14 yang disiarkan secara langsung melalui saluran stesen televisyen tempatan dan menerusi Facebook Live Perdana Menteri.

“Dengan pengumuman ini, mandat akan dipulangkan kepada rakyat. Mandat rakyat adalah penawar ampuh bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15.

“Pembubaran ini dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap,” kata beliau.

Ismail Sabri berharap rakyat menggunakan kuasa yang ada untuk memilih kerajaan yang mampu meneruskan pelaksanaan Bajet Keluarga Malaysia 2023, mengekalkan kestabilan politik, memulih dan mengukuh ekonomi serta mengekalkan keharmonian dan perpaduan Keluarga Malaysia yang berbilang agama, kaum dan etnik.

Susulan pembubaran Parlimen ke-14, Perdana Menteri turut menasihati semua ketua kerajaan negeri kecuali Sabah, Sarawak, Melaka dan Johor untuk mendapatkan perkenan Sultan dan Yang Dipertua Negeri bagi membubarkan Dewan Undangan Negeri (DUN) masing-masing, bagi membolehkan pilihan raya diadakan serentak.

Penetapan tarikh hari penamaan dan hari mengundi serta urusan urusan-urusan lain yang berkaitan, adalah tertakluk kepada keputusan Suruhanjaya Pilihan Raya (SPR).

Sebanyak 222 kerusi Parlimen menjadi rebutan parti-parti bertanding pada pilihan raya umum kali ini untuk mendapatkan mandat mentadbir Malaysia yang mempunyai 32.4 juta penduduk.

Sebelum Parlimen dibubarkan, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (BN)(43), Bersatu (28), Gabungan Parti Sarawak (GPS) (19), PAS (17), Warisan (tujuh), Parti Bangsa Malaysia (PBM) (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu (PSB) dan STAR.

Bagi pertandingan kerusi DUN, sebanyak 361 kerusi di Semenanjung dipertandingkan sekiranya negeri-negeri selain Sabah, Melaka, Sarawak dan Johor, turut membubarkan DUN masing-masing.

Sabah, Melaka, Sarawak dan Johor sebelum ini telah mengadakan Pilihan Raya Negeri (PRN) masing-masing. PRN Sabah diadakan pada 26 Sept 2020, manakala Melaka pada 20 Nov 2021, Sarawak (18 Dis 2021) dan Johor (12 Mac 2022).

Pilihan raya kecil DUN Bugaya di Sabah, masih kosong berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19 dijangka diadakan bersekali dengan PRU15.

Enam Ordinan dan Proklamasi Darurat bagi menangguhkan Pilihan Raya Kecil (PRK) Parlimen Batu Sapi, Gerik dan Dewan Undangan Negeri (DUN) Bugaya, yang diisytiharkan pada November dan Disember 2020, ditamatkan berkuat kuasa Khamis lepas.

Perintah pembatalan itu dinamakan sebagai Ordinan Darurat (Kuasa-kuasa Perlu) dan (Pembatalan) 2022 dan Proklamasi Darurat (Pembatalan) 2022 bagi Parlimen P.185 Batu Sapi, Sabah; serta Ordinan Darurat (Kuasa-kuasa Perlu) (No. 2) (Pembatalan) 2022 dan Proklamasi Darurat (No. 2) (Pembatalan) 2022 bagi Parlimen P.054 Gerik, Perak.

Selain itu, Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar turut mengumumkan Akta Perlembagaan (Pindaan) (No.3) 2022 (Akta A1663) yang melarang Ahli Dewan Rakyat bertukar parti berkuat kuasa mulai 5 Okt.

Pada Jumaat lepas, Menteri Kewangan Tengku Datuk Seri Zafrul Tengku Abdul Aziz membentangkan Bajet 2023 yang menyaksikan peruntukan RM372.3 bilion bagi memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan dapat dilaksanakan.

Pada 1999, era pentadbiran Tun Dr Mahathir Mohamad yang merupakan Perdana Menteri ketika itu mengumumkan pembubaran Parlimen pada 10 Nov 1999, selepas belanjawan dibentang di Dewan Rakyat pada 29 Okt tahun sama.


8,330 KRT ditubuhkan di seluruh negara

NABAWAN, 18 Sept – Sebanyak 8,330 Komuniti Rukun Tetangga (KRT) telah ditubuhkan di seluruh negara setakat ini dalam usaha memperkasa komuniti setempat, kata Menteri Perpaduan Negara Datuk Halimah Mohamed Sadique.

“Sebanyak 117 KRT di Parlimen Pensiangan meliputi tiga daerah iaitu Keningau, Nabawan dan Sook Kecil,” katanya ketika berucap merasmikan program Semarak Uniti Keluarga Malaysia Peringkat Parlimen Pensiangan, di Dewan Terbuka Nabawan di sini hari ini.

Turut hadir Timbalan Menteri Kerja Raya Datuk Arthur Joseph Kurup yang juga Ahli Parlimen Pensiangan dan Menteri Pembangunan Masyarakat dan Kesejahteraan Rakyat Sabah Datuk Shahelmy Yahya.

Sempena program dua hari itu yang berakhir hari ini, Halimah turut melancarkan Agenda Kerja Komuniti Rukun Tetangga (RT4ALL) merangkumi empat agenda iaitu Gerak Kerja KRT Sejahtera, Gerak Kerja KRT Selamat, Gerak Kerja KRT Bersih dan Indah serta Gerak Kerja KRT Sihat.

Mengulas mengenai Semarak Uniti Keluarga Malaysia, Halimah berkata penganjuran program itu adalah bagi menyokong aspirasi Keluarga Malaysia dan merupakan tapak integrasi untuk membina dan menyemarakkan semangat perpaduan dalam kalangan masyarakat.

Sementara itu, Arthur dalam ucapan sama berkata 117 KRT di Parlimen Pensiangan, yang merupakan antara terbanyak di Sabah, menunjukkan sambutan baik dalam penubuhan KRT sebagai agen perpaduan rakyat.

“Ini juga menunjukkan bahawa penduduk di kawasan pedalaman menyambut baik penubuhan KRT, malah sebagai Ahli Parlimen saya sentiasa bekerjasama erat dengan KRT.

“Sepanjang tempoh dua tahun yang lalu, saya telah memberi sumbangan sebanyak RM70,000 kepada 30 buah KRT di Parlimen Pensiangan bagi melaksanakan pelbagai program dan aktiviti kemasyarakatan serta membina infrastruktur rakyat secara bergotong-royong,” katanya. – BERNAMA


Polis kenal pasti dua lari dari kawasan PKPD

KUALA LUMPUR 5 Julai – Polis sudah mengenal pasti dua lelaki yang melarikan diri daripada sebuah kawasan perumahan PPR yang dikenakan Perintah Kawalan Pergerakan Diperketatkan (PKPD) di Jalan Kampung Pasir, Kampung Pasir di sini, dengan menyusup keluar melalui pagar kawat berduri dipasang di kawasan berkenaan.

Ketua Polis Daerah Brickfields, Asisten Komisioner Anuar Omar berkata, pihaknya menerima laporan mengenai klip video tular yang memaparkan kejadian tiga lelaki melarikan diri melalui kawat duri tular di media sosial itu pada 4.51 petang semalam.

“Lelaki berusia 34 tahun itu mempunyai enam rekod jenayah di bawah kesalahan dadah berbahaya dan pelbagai kesalahan jenayah antaranya samun, curi dan lain-lain lagi, manakala lelaki berusia 46 tahun pula mempunyai sembilan rekod jenayah bagi kesalahan pecah rumah dan pelbagai kesalahan di bawah Akta Dadah Berbahaya 1952,” katanya dalam kenyataan malam tadi.

Anuar berkata, usaha mengesan lelaki ketiga giat dijalankan dan polis meminta orang awam tidak membuat sebarang spekulasi berkaitan video tular melibatkan tiga individu yang melarikan diri itu.

Semalam, tular sebuah video berdurasi dua minit empat saat yang memaparkan tiga lelaki melarikan diri menerusi pagar kawat duri yang diletakkan di sekeliling blok PPR berkenaan.


Dakwaan pelanggaran prosedur penyembelihan halal di Australia disiasat -JAKIM

PUTRAJAYA, 10 Mei – Jabatan Kemajuan Islam (Jakim) sedang menjalankan siasatan berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, kata Ketua Pengarahnya Datuk Hakimah Mohd Yusoff.

Hakimah dalam kenyataan hari ini berkata siasatan dilakukan Pegawai Atase Halal Jakim di Australia dan juga pihak berkuasa Australia iaitu ‘Department of Agriculture, Water and the Environment’ (DAWE).

Beliau berkata perbincangan antara Jakim dengan Kaunselor (Pertanian), Kedutaan Australia di Malaysia juga telah diadakan pada 28 April lepas, bagi memastikan hasil siasatan tersebut dapat diserahkan kepada kerajaan Malaysia secepat mungkin.

“Ingin ditegaskan bahawa Jakim sama sekali tidak akan berkompromi dengan mana-mana pihak sekiranya terdapat apa-apa kesalahan dan ketidakakuran yang melibatkan proses pensijilan dan pengiktirafan halal,” katanya.

Beliau berkata Jakim sedia memberi kerjasama sepenuhnya kepada pihak berkuasa bagi menyiasat sebarang dakwaan salah laku dalam perkara tersebut termasuk melibatkan pegawai Jakim sekiranya ada.

Hakimah berkata Jakim juga bersedia pada bila-bila masa untuk bertemu dengan mana-mana pihak yang mempunyai bukti kukuh mengenai isu tersebut demi kepentingan semua pihak.

Persatuan Pengguna Islam Malaysia (PPIM) bersama dengam Pertubuhan Kemasyarakatan Rakyat (Pekemas) dan Sahabat 99, dilaporkan mendedahkan perlanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan dari Badan Induk Halal Jakim.

Presiden Pekemas Faizan Mohd Nor ketika membuat pendedahan berhubung isu pelanggaran SOP penyembelihan halal di Australia dilaporkan berkata berdasarkan kepada bukti video dan gambar serta diperkukuhkan saksi yang merupakan pekerja sembelihan di TFI, pihaknya yakin bahawa terdapat unsur-unsur yang jelas pelanggaran protokol penyembelihan.


Machap Jaya kini jadi destinasi OOTD Melaka

MACHAP JAYA 23 Januari – Idea kontemporari cetusan orang muda menjadikan Dewan Undangan Negeri (DUN) Machap Jaya sebagai tapak OTD (Of The Day) atau OOTD (Outfit Of The Day) sehingga berjaya menarik limpahan pelancong dalam dan luar negeri.

Ketua Menteri Datuk Seri Utama Sulaiman Md Ali berkata kehadiran pelancong ke lokasi yang terletak di kawasan luar bandar itu memberi impak yang sungguh memberangsangkan.

Katanya, lokasi OTD di Machap Umboo dan Machap Baru itu diusahakan sendiri dengan kerjasama penduduk-penduduk sekitar kawasan terbabit dan perkara itu wajar diberi penghargaan.

“Saya difahamkan, semua perhiasan diusahakan sendiri oleh penduduk-penduduk tempatan, guru-guru sekolah dan belia-belia daripada berbilang kaum yang berpegang dengan prinsip perpaduan.

“Idea kontemporari daripada orang muda, DUN Machap berjaya menjadi satu lagi tapak ‘OTD atau digelar OOTD (Outfit Of The Day)’ yang kini sangat terkenal dalam kalangan generasi muda untuk bergambar yang secara tidak langsung, ia juga menjadi antara salah satu tarikan pelancongan di Melaka,” katanya.

Beliau berkata demikian pada ucapan perasmiannya sempena Majlis Rumah Terbuka Tahun Baharu Cina Peringkat Negeri Melaka di Dewan Besar Kampung Permai Machap Umboo, di sini malam tadi.

Hadir sama, Setiausaha Kerajaan Negeri (SUK) Datuk Wira Zaidi Johari; Timbalan Menteri Pertahanan merangkap Ahli Parlimen Alor Gajah, Adly Zahari; Exco Perpaduan, Penerangan, Sumber Manusia dan Hal Ehwal Pengguna negeri merangkap Ahli Dewan Undangan Negeri (Adun) Machap Jaya, Ngwe Hee Sem.

Turut hadir, Exco Pelancongan, Warisan dan Kebudayaan negeri, Datuk Muhammad Jailani Khamis; Exco Perumahan, Kerajaan Tempatan dan Alam Sekitar negeri, Datuk Zaidi Attan, Exco Pembangunan Belia, Sukan dan Badan Bukan Kerajaan (NGO) negeri VP Shanmugam; Adun Klebang Datuk Lim Ban Hong serta kenamaan lain.

Mengulas lanjut, Sulaiman turut berbangga apabila Melaka menjadi destinasi kedua popular di Malaysia selepas Kuala Lumpur menerusi carian tertinggi pelancong di Asia sempena sambutan Tahun Baharu Cina.

“Artikel tersebut juga menyatakan bahawa Melaka yang terkenal dengan warisan budaya dan suasananya berada di kedudukan kedua muncul sebagai tempat pelancongan popular di Malaysia selepas Kuala Lumpur yang muncul sebagai tempat paling popular di Malaysia, diikuti dengan Pulau Pinang di tempat ketiga,” katanya.


BN tidak ambil tindakan terhadap 10 Ahli Parlimen sokong PN – Ahmad Zahid

KUALA LUMPUR, 12 Jan – Barisan Nasional (BN) tidak akan mengambil tindakan terhadap 10 Ahli Parlimennya yang sebelum ini menyokong Pengerusi Perikatan Nasional (PN) Tan Sri Muhyiddin Yassin sebagai Perdana Menteri.

Pengerusinya Datuk Seri Dr Ahmad Zahid Hamidi berkata perkara berkenaan telah berlalu dan kini kesemua 10 Ahli Parlimen berkenaan telah bersama-sama dengan Kerajaan Perpaduan yang diterajui Perdana Menteri Datuk Seri Anwar Ibrahim.

”Saya telah nyatakan saya telah memaafkan apa yang berlaku itu tetapi saya akan terus bersama Lembaga Disiplin parti melakukan pemantauan terhadap pendirian yang ada sekarang atau sama ada mereka ada melakukan mana-mana gerakan.

”Tetapi saya yakin, mereka menyokong dan memberi dukungan kepada kerajaan yang ada sekarang dan saya yakin kesilapan langkah terdahulu adalah kerana situasi ketika itu,” katanya kepada pemberita di sini hari ini.

Presiden UMNO itu berkata demikian sebagai mengulas pertanyaan sama ada BN akan mengambil tindakan terhadap 10 Ahli Parlimen berkenaan seperti yang didedahkannya pada taklimat khas presiden yang diadakan secara tertutup sempena Perhimpunan Agung UMNO 2022 di Pusat Dagangan Dunia Kuala Lumpur, semalam.

“Keputusan MT (Majlis Tertinggi UMNO) dan BN semua gerakannya harus secara en bloc, cara satu pasukan. Oleh kerana semua 30 (Ahli Parlimen) ini termasuk 10 itu telah bersama-sama mendukung semula, saya tidak fikir tindakan itu dilakukan secara dendam. Kita hendaklah bergerak ke hadapan untuk melakarkan realiti baharu politik tanah air,” katanya.

Mengenai poster ‘reset UMNO’ yang tersebar pada Perhimpunan Agung UMNO kali ini, Ahmad Zahid berkata tiada masalah untuk parti meraikan perbezaan pandangan namun ia tidak seharusnya menjurus ke arah perpecahan.

”Semalam saya nyatakan bahawa esok pada Jumaat, dalam ucapan (dasar) saya, saya akan menggariskan hala tuju baharu UMNO yang menjadi tulang belakang BN untuk menghadapi pilihan raya negeri (PRN), pilihan raya umum dan lain-lain gerakan massa yang harus mendakap semula dukungan akar umbi dan mereka yang tidak berparti supaya dapat bersama-sama memahami dan akhirnya menyokong BN,” katanya.

Terdahulu, Ahmad Zahid yang juga Menteri Kemajuan Desa dan Wilayah melancarkan pavilion kementerian itu dan meluangkan masa lebih 30 minit melawat reruai di bawah kementerian itu antaranya Majlis Amanah Rakyat (MARA), Universiti Kuala Lumpur (UNIKL) dan Jabatan Kemajuan Masyarakat (KEMAS).


Dera: Polis tahan wanita sebabkan kematian anak saudara

Ketua Polis Daerah Sentul, ACP Beh Eng Lai, berkata, suspek berusia 40 tahun itu bekerja sebagai pengasuh mangsa dan abangnya yang berusia lima tahun.

Beliau berkata Pusat Kawalan Ibu Pejabat Polis Daerah (IPD) Sentul menerima panggilan Sistem MERS 999 berkenaan kematian seorang kanak-kanak di sebuah pangsapuri di Kepong kira-kira jam 12 tengah hari semalam.

“Setibanya di lokasi, polis menemukan mangsa terbaring di dalam katil kanak-kanak lengkap berpakaian dan pemeriksaan fizikal mendapati terdapat kesan luka di dahi, mulut, hidung, kesan merah bawah mata kiri, calar dan lebam di belakang badan serta siku kanan mangsa.

“Mangsa disahkan mati oleh pegawai paramedik dari Hospital Kuala Lumpur dan polis masih menunggu hasil laporan bedah siasat,” katanya dalam kenyataan malam ini.

Menurutnya suspek direman selama lima hari sehingga 20 Ogos bagi membantu siasatan di bawah Seksyen 31 (1) (a) Akta Kanak-Kanak 2001.


Cadangan bina penghadang tinggi di kediaman strata perlu diberi perhatian

PUTRAJAYA, 30 Nov – Cadangan agar pemaju projek perumahan bertingkat atau berstrata membina penghadang yang lebih tinggi bagi mengelakkan kanak-kanak terjatuh dari bangunan perlu diberi perhatian, kata Timbalan Menteri Perumahan dan Kerajaan Tempatan Datuk Seri Dr Ismail Abd Muttalib.

“Perlu teliti perkara ini, mungkin ia akan melibatkan kos tambahan namun demi keselamatan jangka panjang kanak-kanak, ia sesuatu perkara yang perlu dibincangkan,” katanya mengulas cadangan itu susulan insiden kanak-kanak terjatuh dari bangunan tinggi.

Beliau berkata demikian kepada pemberita selepas menyaksikan majlis menandatangani memorandum persefahaman (MoU) antara Perbadanan Pengurusan Sisa Pepejal dan Pembersihan Awam (SWCorp) dan Putrajaya Holdings Sdn Bhd (PJH) di sini hari ini.

Pada 16 Nov, seorang kanak-kanak perempuan berusia empat tahun maut selepas terjatuh dari kediamannya di tingkat 29 di sebuah kondominium di Jalan Ipoh, Kuala Lumpur, dan keesokannya (17 Nov), seorang kanak-kanak lelaki berusia lima tahun maut dipercayai terjatuh dari tingkat 16 di sebuah kondominium di Batu Caves, Gombak.

Menteri Wilayah Persekutuan Datuk Seri Shahidan Kassim dilaporkan meminta Dewan Bandaraya Kuala Lumpur (DBKL) untuk memastikan pemaju projek perumahan bertingkat atau berstrata supaya mengutamakan keselamatan penghuni, terutama menambah baik aspek pembinaan penghadang yang lebih tinggi.

Sementara itu, Ismail berkata MoU itu antara lain bertujuan menjalin hubungan strategik melalui kajian penyelidikan, pembangunan dan inovasi khususnya dalam hal berkaitan pengurusan sisa pepejal dan meningkatkan penggunaan sistem pengurusan sisa pepejal pembinaan bagi projek di bawah PJH.

Katanya PJH terlibat dengan 128 projek pembangunan di Putrajaya dengan anggaran penjanaan sisa pepejal pembinaan sebanyak 84,284 tan antaranya batu, kayu, papan lapis dan bekas simen yang boleh dikitar semula bagi penggunaan di sektor pembinaan.- BERNAMA


Jati diri, darah saya darah UMNO – PM Ismail Sabri

KUALA LUMPUR, 19 Mac – “Jati diri saya adalah jati diri UMNO. Siapalah Ismail Sabri tanpa tuan-tuan dan puan-puan,” demikian ucap Perdana Menteri pada Perhimpunan Agung UMNO 2021 hari ini.

Datuk Seri Ismail Sabri Yaakob, yang juga Naib Presiden UMNO, berkata disebabkan itu beliau tidak akan membiarkan obor perjuangan UMNO malap, tapi terus menyala dan membakar semangat perjuangan bersama.

“Oleh itu, apa saja keputusan kita dalam Kabinet, saya akan pastikan pandangan dan suara UMNO diberikan keutamaan, demi menjaga kepentingan rakyat.

“Suka saya tegaskan, saya orang parti! Darah saya darah UMNO! Perjuangan saya adalah untuk UMNO!” katanya dalam ucapan penggulungan Naib Presiden UMNO pada hari terakhir Perhimpunan Agung UMNO di sini.

Ismail Sabri berkata beliau tidak mungkin berada di atas pentas Perhimpunan Agung UMNO sebagai Naib Presiden dan Perdana Menteri tanpa berkat doa serta sokongan penuh ahli-ahli UMNO.

Perhimpunan tahunan parti kali ini merupakan yang pertama selepas Ismail Sabri menerajui kerajaan campuran Barisan Nasional (BN), Perikatan Nasional (PN) dan Gabungan Parti Sarawak (GPS) selepas mengambil alih tampuk kepimpinan negara pada Ogos 2021.

“Terima kasih kepada Presiden, Timbalan Presiden, Ahli-Ahli Majlis Tertinggi dan Ahli-Ahli Parlimen Barisan Nasional yang sebulat suara mencalonkan saya sebagai Perdana Menteri, disokong oleh kepimpinan UMNO Negeri, Bahagian dan Cawangan,” kata Ketua UMNO Bahagian Bera itu.

Ismail Sabri berkata sejak BN kembali memimpin kerajaan, banyak kejayaan dicapai dan semua perkara yang diputuskan mesyuarat Majlis Tertinggi (MT) UMNO pada 27 Ogos tahun lepas dilaksanakan dengan dukungan rakan-rakan Kabinet UMNO.

Beliau berkata kejayaan itu meliputi kerjasama dan permuafakatan rentas parti selain memberi fokus kepada usaha menangani COVID-19 termasuk vaksinasi menerusi Program Imunisasi COVID-19 Kebangsaan Kanak-kanak (PICKids).

Perdana Menteri berkata tiada paksaan untuk menerima dos penggalak kepada golongan dewasa dan kanak-kanak, sebaliknya kerajaan menggalakkan pengambilannya bagi melindungi Keluarga Malaysia.

Selain itu, Ismail Sabri berkata laporan interim berhubung siasatan terhadap pendedahan buku bekas Peguam Negara, Tommy Thomas akan dibentang bulan depan dan tindakan bakal diambil sekiranya terdapat penyalahgunaan kuasa serta konspirasi terpilih.

Mengenai kes kematian anggota bomba, Muhammad Adib Mohd Kassim, perdana menteri berkata walaupun siasatan masih berjalan, kerajaan telah membayar ex gratia berjumlah RM1.5 juta kepada keluarga Allahyarham pada 29 Nov lepas seterusnya membuktikan kesungguhan UMNO membela nasib rakyat.

Selain itu, Ismail Sabri berkata laporan interim berhubung siasatan terhadap pendedahan buku bekas Peguam Negara, Tan Sri Tommy Thomas akan dibentang bulan depan dan tindakan bakal diambil sekiranya terdapat penyalahgunaan kuasa serta konspirasi terpilih.

Selain itu, Ismail Sabri berkata siasatan Suruhanjaya Siasatan Diraja (RCI) ke atas isu pengurusan dan operasi Lembaga Tabung Haji dijangka dapat diselesaikan hujung Julai ini.


Penerima GKP dipertimbang untuk terima Bantuan Keluarga Malaysia secara automatik

KUALA LUMPUR, 24 Nov (Bernama) — Penerima Geran Khas Prihatin (GKP) yang tidak diluluskan permohonan bagi Bantuan Prihatin Rakyat (BPR) atau Bantuan Khas COVID-19 akan dipertimbangkan untuk Bantuan Keluarga Malaysia (BKM) secara automatik tanpa perlu membuat permohonan.

Menteri Kewangan Tengku Datuk Seri Zafrul Tengku Abdul Aziz berkata bagi permohonan baharu dan kemas kini untuk BKM, tempoh pendaftaran akan dibuka mulai 1 hingga 31 Jan tahun depan.

“Ini merangkumi data eKasih, bantuan JKM (Jabatan Kebajikan Masyarakat), penghuni perumahan awam atau projek perumahan rakyat, Orang Asli, gelandangan berdaftar, ibu tunggal, penerima skim insurans Perkeso dan penerima zakat atau Baitulmal,” katanya ketika menggulung perbahasan Rang Undang-undang Perbekalan 2022 peringkat Jawatankuasa di Dewan Rakyat hari ini.

Tengku Zafrul berkata bagi separuh tahun kedua 2021, sebanyak RM10 bilion bantuan tunai disediakan termasuk Bantuan Khas COVID-19 dan bayaran RM500 GKP, dengan RM8.8 bilion disalurkan dari Julai hingga November dan baki RM1.2 bilion pada Disember.

Dalam pada itu, Tengku Zafrul berkata kebanyakan syarikat yang akan dikenakan Cukai Makmur adalah syarikat-syarikat yang terlibat dalam industi perbankan, perladangan kelapa sawit dan sarung tangan getah.

Beliau berkata berdasarkan rekod, 113 syarikat yang mencapai had pendapatan sebelum cukai melebihi RM100 juta dalam tempoh dua tahun kewangan lalu adalah daripada industri itu.

“Cukai Makmur hanya akan dikenakan secara ‘one-off’  (sekali) sahaja di peringkat syarikat dan bukan di peringkat pengeluaran akhir atau barangan siap.

“Jadi, pendapatan bercukai yang dikenakan adalah setelah mengambil kira insentif percukaian yang diberikan. Ini bermakna setelah pendapatan syarikat ditolak insentif cukai itu, barulah pendapatan yang melebihi RM100 juta setahun akan tertakluk kepada cukai makmur pada kadar 33 peratus,” katanya.

Sementara itu, sesi penggulungan itu sedikit kecoh sehingga memaksa Timbalan Yang Dipertua Dewan Rakyat Datuk Mohd Rashid Hasnon mengarahkan RSN Rayer (PH-Jelutong) keluar dewan selama 20 minit selepas enggan mematuhi arahan untuk tidak menggangu jawapan Menteri Kewangan.

Rayer mempersoalkan mengapa bekas perdana menteri Datuk Seri Najib Tun Razak (BN-Pekan) tidak disenarai hitam dan dibenar ke luar negara, namun tidak berpuas hati dengan jawapan Tengku Zafrul bahawa perkara itu adalah keputusan mahkamah.

Dewan Rakyat kemudian meluluskan peruntukan Rang Undang-undang (RUU) Perbekalan 2022 peringkat Jawatankuasa bagi Kementerian Kewangan berjumlah RM15,946,434,600 dengan lebih suara menyokong. – BERNAMA


ePEMULA pupuk budaya transaksi tanpa tunai, ringankan beban kewangan Keluarga Malaysia

CYBERJAYA, 15 April – Skim transaksi tanpa tunai khas ePemula bertujuan memupuk budaya transaksi tanpa tunai dalam kalangan belia di samping meringankan beban kewangan Keluarga Malaysia, kata Perdana Menteri Datuk Seri Ismail Sabri Yaakob.

Beliau berkata program itu akan memperkasa dan membudayakan sistem kewangan digital bagi memastikan kemajuan inklusif untuk semua lapisan rakyat serta perniagaan.

“Dikenali sebagai digital natives, golongan belia memainkan peranan penting dalam menggerakkan agenda digitalisasi di Malaysia,” katanya ketika berucap pada majlis pelancaran ePemula di Universiti Multimedia hari ini.

Program ePemula di bawah Bajet 2022 merupakan insentif kredit e-tunai sebanyak RM150 membabitkan peruntukan RM300 juta dijangka memanfaatkan seramai dua juta belia berumur lingkungan 18 hingga 20 tahun yang layak di seluruh negara.

Proses semakan kelayakan dan tuntutan kredit itu dibuka pada 11 April lepas dan individu yang layak akan menerima RM150 dalam e-dompet pilihan mereka iaitu BigPay, GrabPay, ShopeePay atau Touch ‘n Go eWallet.
Ismail Sabri berkata kerajaan juga komited untuk terus menggalakkan pembayaran secara elektronik dalam kalangan peniaga dan pengguna bagi mewujudkan masyarakat Keluarga Malaysia tanpa tunai.

Beliau berkata kerajaan sedar pada masa ini, semakin ramai usahawan dan peniaga termasuk Perusahaan Mikro Kecil dan Sederhana (PMKS) bertransaksi secara e-tunai terutama selepas penularan pandemik COVID-19.

Sehubungan itu, Perdana Menteri menyarankan agar semua usahawan khasnya PMKS mengamalkan urus niaga tanpa tunai terutama ketika Fasa Peralihan ke Endemik bagi membolehkan Keluarga Malaysia melakukan transaksi di kedai fizikal secara mudah, cepat dan lebih selamat.

Ismail Sabri juga berharap golongan belia yang layak menerima ePemula berbelanja secara bijak dan menggunakan kredit RM150 itu untuk menyokong peniaga tempatan agar mereka dapat pulih sepenuhnya.

Beliau berkata selain bantuan kewangan, kerajaan akan terus melaksanakan program pemerkasaan belia melalui pelbagai program termasuk Akademi Pembangunan Belia Malaysia serta penaiktarafan beberapa kompleks belia dan sukan.

Perdana Menteri berkata buat masa ini, kerajaan melalui Bajet 2022, secara keseluruhan, sekurang-kurangnya memperuntuk RM1.2 bilion untuk pelbagai inisiatif bagi memanfaatkan golongan belia termasuk PerantiSiswa Keluarga Malaysia bagi membekalkan tablet kepada setiap pelajar B40 di institusi pengajian tinggi.

“Majikan yang menggaji perantis lepasan sekolah dan graduan berumur 18 hingga 30 tahun diberikan insentif sebanyak RM900 sebulan selama enam bulan iaitu meningkat berbanding RM800 sebelum ini.

Ismail Sabri juga berkata bagi belia yang cenderung ke arah keusahawanan, kerajaan menyediakan pelan pembiayaan bernilai RM150 juta khusus untuk mereka melalui Bank Simpanan Nasional dan Agrobank. – BERNAMA


i-Citra: Najib gesa lulus, Tajuddin mohon hormati keputusan kabinet

KUALA LUMPUR, 2 Mac – Seorang Ahli Parlimen kerajaan hari ini menegaskan agar keputusan Kabinet untuk tidak membenarkan pengeluaran i-Citra Kumpulan Wang Simpanan Pekerja (KWSP) dihormati demi kebajikan rakyat.

Datuk Seri Tajuddin Abdul Rahman (BN-Pasir Salak) berkata semua pihak tidak sepatutnya menjadikan isu i-Citra sebagai bahan politik atau kepentingan peribadi.

“Mereka (kerajaan) juga memikirkan masa depan rakyat, jika dikeluarkan duit semua maka apa akan terjadi pada masa akan datang. Kita tidak tahu penderitaan dan kesusahan pada masa hadapan.

“Benar itu duit mereka tetapi kita sebagai pemimpin dan kerajaan mesti menasihati, mendidik dan menjaga rakyat,” katanya ketika membahaskan Usul Menjunjung Kasih Titah Diraja di Dewan Rakyat hari ini.

Terdahulu, dalam sesi perbahasan sama, Datuk Seri Najib Tun Razak (BN-Pekan) sekali lagi meminta kerajaan agar meluluskan pengeluaran i-Citra bagi memenuhi keperluan rakyat.

Bekas perdana menteri itu berkata ini merupakan kali keempat beliau mencadangkan kerajaan memenuhi permintaan rakyat untuk pengeluaran kali terakhir simpanan mereka itu.

“Siapa hendak claim kredit (mendapat nama) tak kisahlah…Asalkan permintaan pengeluaran kali terakhir ini, yang sangat diharapkan oleh rakyat dapat dipenuhi kerajaan dengan segera,” katanya.

Menurut Najib, beliau lebih optimis kerajaan akan membenarkan pengeluaran itu kerana Ahli Parlimen yang sebelum ini pernah menggelar usahanya membangkitkan soal pengeluaran i-Citra seumpama meminang Puteri Gunung Ledang, kini sudah menyokong.

Sementara itu, Datuk Ramli Mohd Nor yang mempengerusikan sidang Parlimen secara sementara mengarahkan RSN Rayer (PH-Jelutong) keluar dan digantung sehari selepas beliau beberapa kali bangun mencelah ketika Najib membahaskan Usul Menjunjung Kasih Titah Diraja.

Ramli mengambil tindakan berkenaan selepas memberi amaran tiga kali kepada Rayer agar mengikut peraturan namun tidak dipatuhi Ahli Parlimen Jelutong itu.- BERNAMA


12 lorong tambahan RFID di Lebuhraya Utara-Selatan mula beroperasi

KUALA LUMPUR, 25 Mac — Kerja-kerja menambah 12 lorong tambahan teknologi Identifikasi Frekuensi Radio (RFID) di Lebuhraya Utara-Selatan kini sudah selesai dan telah mula beroperasi sejak 11 Mac lepas.

Menteri Kerja Raya Datuk Seri Alexander Nanta Linggi berkata berdasarkan perancangan asal, kerja-kerja penambahan lorong RFID itu dijadual siap pada pertengahan April ini, namun ia berjaya disiapkan lebih awal.

Lorong tambahan RFID berkenaan adalah di Plaza Tol Setia Alam, Subang, Jalan Duta, Putra Mahkota, Kajang, Kubang Semang, Sungai Besi, Shah Alam, Sungai Buloh, Rawang Selatan dan Jambatan Pulau Pinang.

“Saya diberi jaminan bahawa sistem RFID ini akan sentiasa dipastikan berada dalam keadaan yang terbaik, namun saya juga mengharapkan kerjasama daripada penggguna RFID di lebuh raya PLUS untuk sentiasa menggunakan Lorong RFID atau mod pembayaran yang sama ketika masuk dan keluar dari plaza tol.

“Pada masa yang sama juga pengguna hendaklah memastikan baki eWallet mencukupi sebelum memulakan perjalanan di lebuh raya untuk pengalaman perjalanan yang lebih lancar,” katanya dalam kenyataan yang dimuat naik menerusi Facebook rasmi beliau hari ini.

Beliau turut mengucapkan syabas dan tahniah kepada PLUS Malaysia Berhad (PLUS) kerana berjaya melakukan kerja-kerja berkenaan lebih awal daripada yang dijadualkan sebelum ini.

Pada Januari lalu, Nanta telah mengumumkan penambahan 12 lorong RFID di beberapa plaza tol PLUS bagi mengatasi masalah kesesakan di lorong berkenaan yang telah banyak menimbulkan rungutan dalam kalangan pengguna. — BERNAMA


Piala Thomas: Malaysia bertemu India dalam suku akhir

BANGKOK, 12 Mei – Malaysia yang merupakan Juara Kumpulan D diundi bertemu India, Naib Juara Kumpulan C pada suku akhir Final Piala Thomas dalam undian yang berlangsung di sini hari ini.

Undian hari ini juga menyaksikan juara bertahan Indonesia bertemu China yang merupakan seperti satu ulangan final tahun lepas sementara Juara Kumpulan C, Taiwan akan menentang Jepun.

Mengulas mengenai undian ini, Pengarah Prestasi Tinggi Persatuan Badminton Malaysia (BAM) Dr Tim Jones berkata skuad negara tidak akan mengambil mudah cabaran dari India kerana ia mempunyai barisan pemain yang mantap pada edisi tahun ini.

“Bagaimanapun, kami merasa yakin selepas berhadapan dengan Jepun dan kami sedia untuk bertemu dengan sesiapa pun pada waktu ini, ayuh , ke suku akihir,” katanya kepada wartawan ketika ditemui selepas sesi cabutan undian itu.

Tim juga gembira menyaksikan kemenangan Malaysia ke atas Juara 2014, Jepun terutamanya aksi hebat Lee Zii Jia menumpaskan Kento Momota yang beliau percaya akan melonjakkan keyakinan pemain itu menjelang perlawanan suku akhir menentang India.

Sementara itu, pemain perseorangan nombor satu negara, Zii Jia percaya perlawanan suku akhir kali ini adalah seimbang selepas beberapa pemain ternama seperti Kento dari Jepun dan wakil Indonesia Anthony Sinisuka Ginting bergelut dengan prestasi masing-masing ketika ini.

Terdahulu, Zii Jia mengatasi pesaing utamanya Kento Momota 21-17, 21-8 untuk membantu Malaysia muncul Juara Kumpulan D selepas menewaskan Jepun 3-2.

Pada masa sama, ketua pasukan Aaron Chia yang bergandingan dengan bekas teman regunya dalam edisi 2018, Teo Ee Yi menyumbangkan mata kemenangan Malaysia dengan mengatasi beregu Jepun Akira Koga-Yuta Watanabe, 22-20, 21-17 dalam satu perlawanan yang sungguh menarik.


Pengurangan harga kit ujian kendiri COVID perlu ambil kira kepentingan semua pihak

KUALA LUMPUR 21 Sept – Cadangan penurunan harga maksimum Kit Ujian Kendiri COVID-19 yang lebih rendah perlu dillaksanakan dengan mengambil kira kepentingan semua pihak dan tidak boleh dilakukan secara tergesa-gesa.

Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, ia perlu dilaksana dengan mewujudkan ‘situasi menang-menang’ iaitu dalam menjaga kepentingan pengguna, ia juga perlu mengambil kira sudut pandang industri supaya pengeluar dan peniaga dapat meneruskan kelangsungan perniagaan mereka.

“KPDNHEP akan terus mengadakan sesi libat urus dengan Kementerian Kesihatan (KKM) dan mengambil pandangan semua pihak berkepentingan termasuk penelitian terhadap kos pengeluaran dan pengimportan sebelum keputusan menurunkan lagi harga (kit ujian pantas kendiri) dibuat,” katanya ketika sesi waktu pertanyaan-pertanyaan menteri di Dewan Rakyat, di sini hari ini.

Nanta menjawab soalan Cha Kee Chin (PH-Rasah) sama ada kementerian akan menurunkan lagi harga maksimum Kit Ujian Pantas Kendiri COVID-19 secara berperingkat daripada harga siling RM19.90 yang telah ditetapkan ketika ini bagi membolehkan lebih ramai rakyat mampu membeli terutama golongan B40.

Menjawab soalan tambahan Cha mengenai penetapan harga siling terhadap produk-produk lain seperti ‘gun spray’ (sanitasi), ‘pulse oxymeter’ dan ‘air purifier’ yang kini banyak digunakan oleh rakyat, Nanta berkata cadangan itu juga akan diteliti.

Awal bulan lepas, KPDNHEP menetapkan harga runcit maksimum bagi setiap set kit ujian kendiri COVID-19 pada harga RM19.90, manakala harga borong ditetapkan RM16 berkuat kuasa 5 Sept.

Sementara itu, Nanta berkata setakat ini terdapat 16 jenama kit ujian kendiri yang mendapat kelulusan Pihak Berkuasa Peranti Perubatan (MDA) dan ia akan ditambah dari semasa ke semasa bagi mewujudkan persaingan harga di pasaran dan harga boleh diturunkan.

Beliau berkata sejak 5 September hingga semalam, sebanyak 2,261 premis diperiksa melibatkan 123 premis borong dan 2,138 peruncit dan sebanyak 10 amaran telah dikeluarkan kepada pihak yang menjual kit melebihi harga maksimum ditetapkan.


Rumah ‘reput’ berganti baharu

TABOH NANING 29 September – Tiada lagi igauan banjir berulang dan kediaman lama yang ‘mereput’ akibat kerap ditenggelami air berganti baharu, menjadi perkhabaran gembira buat Sabtu Yusof, 83, isteri, anak, menantu serta cucunya.

Warga emas itu yang kini semakin uzur meluahkan rasa syukur selepas menerima kunci kediaman baharu mereka menerusi bantuan Rumah Prihantin yang disampaikan Ahli Dewan Undangan Negeri (Adun) Taboh Naning, Zulkilflee Mohd Zin di Kampung Taboh Naning, di sini, hari ini.

“Syukur sangat akhirnya kami boleh tinggal di rumah lebih selesa, jika sebelum ini paling kurang kami terpaksa berdepan sekurang-kurangnya dua kali banjir besar setiap tahun, itu tidak termasuk banjir kilat.

“Jika mahu ambil kira kerugian anggaran ratusan ribu itu adalah minima kerana nilainya lebih besar daripada itu kerana banyak harta benda kami yang rosak akibat rumah dimasuki air banjir. Pinggan, mangkuk dihanyutkan air itu sudah biasa bagi kami sebelum ini,” katanya ketika ditemui.

Sementara anaknya, Hamdan Sabtu, 36, berkata adik-beradiknya yang sebelum ini tinggal di rumah berasingan bersebelahan tapak rumah lama mereka juga sudah berpindah kerana sudah tidak tahan menanggung kerugian akibat banjir.

Katanya, akibat bencana besar melanda negeri ini hujung tahun lalu dia berputih mata apabila sebuah Proton Iswara Aeroback dan dua motosikal miliknya rosak teruk dan tidak lagi boleh digunakan akibat ditenggelami air.

“Kerana sudah tidak boleh guna saya terpaksa jual kereta itu sebagai besi buruk. lokasi kediaman lama kami yang berhampiran sungai menyebabkan rumah kerap dinaiki air hinggakan saya sudah lali. Penah berlaku kami hanya sedar berlaku banjir selepas air sudah memasuki rumah, jadi tidak sempat untuk selamatkan barang-barang.

“Perabot atau barang elektrik yang baru dibeli cuma bertahan paling lama dua atau tiga bulan sahaja, akibat terlalu kerap ditenggelami air banyak struktur kayu pada rumah sudah reput.

“Alhamdulillah permohonan Rumah Prihatin yang ayah hantar diterima dan sekarang siap sepenuhnya, saya akan tinggal bersama ayah dan ibu kerana perlu menjaga mereka yang kini semakin uzur,” katanya.


Thomas Cup: Malaysia benam England 5-0

BANGKOK, 9 Mei – Skuad badminton lelaki Malaysia memulakan kempen pusingan Akhir Piala Thomas 2022 dengan penuh bergaya setelah membenam England 5-0 dalam saingan peringkat pembukaan Kumpulan D di Impact Arena, di sini, hari ini.

Jaguh perseorangan Malaysia, Lee Zii Jia terbukti terlalu kuat sebagai tandingan Toby Penty apabila berjaya mendahului dengan selesa 8-0 pada peringkat awal permainan pembukaan sebelum menamatkan set pertama dengan kemenangan 21-10, dan set seterusnya 21-15, sekali gus meletakkan pasukan negara 1-0 mendahului lawan.

Pemenang pingat gangsa dalam acara beregu lelaki pada Sukan Olimpik Tokyo 2020, Aaron Chia-Soh Wooi Yik menggukuhkan kedudukan Malaysia apabila berjaya mengatasi cabaran sengit Ben Lane-Sean Vendy pada set kedua.

Bagaimanapun, beregu nombor satu negara itu terpaksa berhempas pulas setelah tewas 19-21 dalam set pertama, sebelum berjaya bangkit dan menundukkan pasangan Inggeris itu dalam dua set berikutnya, 21-15, 21-16.

Bukan itu sahaja, perlawanan yang tertangguh lebih lima minit pada set kedua akibat masalah pencahayaan tidak menjejaskan momentum Aaron-Wooi Yik untuk meletakkan Malaysia pada kedudukan selesa menentang England.
“Saya rasa satu daripada pintu di dalam arena telah terbuka dan ia menyebabkan kami berasa sedikit silau di gelanggang, saya tidak tahu kenapa penganjur mengambil masa yang lama untuk menutupnya tetapi akhirnya mereka berjaya menutupnya sedikit,” Aaron memberitahu pemberita ketika ditemui selepas perlawanan di zon campuran di sini.

Aaron yang juga ketua pasukan bagaimanapun tidak berpuas hati dengan persembahan mereka terutama apabila tewas pada set pertama tetapi gembira mereka kembali yakin pada dua set berikutnya.

Bintang yang semakin meningkat, Ng Tze Yong kemudiannya mengesahkan mata kemenangan untuk Malaysia selepas dia terpaksa bergelut selama 65 minit menentang Johnnie Torjussen, namun berjaya memperoleh kemenangan dengan 21-16, 19-21, 21-11.

Tze Yong, yang menduduki ranking ke-46 terbaik dunia, kecewa setelah terpaksa tunduk pada Torjussen dalam set kedua, namun akhirnya berjaya menyumbang mata ketiga untuk skuad negara.

Juara Terbuka Jerman 2022, Goh Sze Fei-Nur Izzuddin meneruskan momentum kemenangan pasukan negara apabila menewaskan Rory Easton-Zach Russ 21-13, 21-9 untuk menjadikan kedudukan Malaysia 4 England 0.

Perseorangan ketiga negara, Leong Jun Hao menghadiahkan kemenangan bermakna buat Malaysia setelah hanya memerlukan 40 minit untuk menewaskan Cholan Kayan dengan 21-11, 21-18.

Malaysia pasti inginkan kemenangan seterusnya ketika menentang Amerika Syarikat (AS) dalam perlawanan kedua untuk mengesahkan tempat ke suku akhir selepas pasukan AS itu mengalami kekalahan teruk 0-5 kepada pasukan pilihan, Jepun dalam aksi Kumpulan D yang lain.- BERNAMA


Muhyiddin harap ‘Year of the Ox’ beri kekuatan baharu kepada rakyat

KUALA LUMPUR 11 Feb. – Tan Sri Muhyiddin Yassin berharap sambutan ‘Year of the Ox’ tahun ini akan meningkatkan semangat dan memberi kekuatan baharu kepada rakyat Malaysia dalam meneruskan usaha memutuskan rantaian jangkitan COVID-19, dan seterusnya memulihkan ekonomi negara.

Perdana Menteri berkata meskipun berdepan kekangan ekoran wabak itu, beliau percaya sambutan Tahun Baharu Cina masih dapat disambut dengan penuh kegembiraan dan kemeriahan di negara ini.

“Perayaan yang disambut masyarakat Cina dalam negara ini menjadi bukti sikap saling menghormati dalam kalangan rakyat pelbagai kaum dan agama di negara ini,” katanya dalam perutusan Tahun Baharu Cina yang disiarkan oleh stesen televisyen tempatan hari ini.

Sambil mengucapkan Selamat Tahun Baharu Cina, Muhyiddin berkata bukan hanya perayaan itu, tetapi juga perayaan pelbagai kaum dan agama lain di negara ini terpaksa disambut dalam suasana lebih berhati-hati ekoran pandemik itu.

“Kita perlu mengekalkan kekuatan ini yang merupakan salah satu teras utama perpaduan negara yang kita cintai ini. Semoga kita dapat kembali mengecapi kemakmuran bersama,” katanya.

Beliau juga mahu setiap rakyat menjadikan perayaan itu sebagai sumber kekayaan budaya dan adat resam rakyat Malaysia yang berbilang kaum dan agama, serta titik pengukuhan sikap hormat-menghormati sesama sendiri.

Menyentuh prosedur operasi standard (SOP) tertentu termasuk sekatan rentas negeri dan daerah ditetapkan kerajaan, beliau berkata langkah itu bukan bertujuan menyekat kebebasan tetapi demi kebaikan bersama bagi melindungi nyawa, terutamanya ahli keluarga yang disayangi.

“Ini penting kerana keutamaan kita semua pada masa ini ialah untuk memutuskan rantaian jangkitan COVID-19 dan melindungi nyawa rakyat,” kata perdana menteri.

Muhyiddin berkata mengambil kira kepentingan tradisi makan besar bagi perayaan itu, kerajaan memberi kelonggaran dengan membenarkan majlis dihadiri ahli keluarga yang tinggal berdekatan tidak melebihi 15 orang supaya sambutan masih dapat dirai dengan penuh bermakna.

“Yang penting saudara dan saudari terus mengamalkan kawalan kendiri setiap masa. Amalkan pemakaian pelitup muka, penjarakan fizikal dan sentiasa membasuh tangan. Jika ada dalam kalangan ahli keluarga daripada golongan berisiko tinggi, lindungi mereka.

“Bagi ahli keluarga yang tinggal berjauhan atau pelajar yang terpaksa berada di kampus universiti atau kolej, saudara dan saudari bolehlah memanfaatkan teknologi dengan membuat panggilan video untuk melepaskan kerinduan terhadap ahli keluarga dan sahabat handai yang jauh di mata,” katanya.


Jangan malu mohon bantuan MAIM

AYER KEROH 26 Oktober – Majlis Agama Islam Melaka (MAIM) sedia membantu anak jati Negeri Melaka untuk mencapai kecemerlangan akademik khususnya mereka tergolong dalam kelompok asnaf.

Timbalan Pengerusi MAIM, Datuk Wira Md Rawi Mahmud berkata, berikutan itu asnaf berkenaan tidak perlu malu dan diminta tampil agar dapat dibantu menerusi pelbagai bentuk bantuan disediakan agensi itu.

“MAIM sentiasa terbuka untuk membantu mana-mana pelajar berpotensi mencapai kejayaan termasuk mereka yang menerima tawaran untuk melanjurkan pengajian ke peringkat lebih tinggi.

“Sekiranya ada anak-anak asnaf belum menerima bantuan MAIM sila tampil segera ke pejabat MAIM atau cawangan kami terletak di semua daerah,” katanya kepada Melaka Hari Ini.

Terdahulu Md Rawi yang mewakili Ketua Menteri Datuk Seri Utama Sulaiman Md Ali menyempurnakan Majlis Apresisasi Pelajar MAIM diadakan di sebuah hotel, di sini, semalam.

Pada majlis berkenaan seramai 60 daripada 110 pelajar asnaf yang cemerlang dalam Sijil Pelajaran Malaysia (SPM), Sijil Tinggi Agama Malaysia (STAM) dan Sijil Tinggi Persekolahan Malaysia (STPM) bagi tahun 2020 dan 2021 menerima penghargaan daripada MAIM.

Setiap pelajar berkenaan menerima Sijil Penghargaan, plak dan wang tunai mengikut bilangan subjek A yang diperolehi dan akan dikreditkan ke akaun Skim Simpanan Pendidikan Nasional (SSPN-i) masing-masing.

“Kali ini kita raikan 60 pelajar yang memperoleh keputusan dari 5A hingga `11 A dan ini merupakan penganjuran pertama selepas dua tahun tertangguh akibat penularan wabak pandemik COVID-19.

“Sudah lima kali program seperti ini dianjurkan dan mesti diteruskan pada tahun akan datang bagi memberi motivasi kepada anak asnaf diluar sana untuk meraih kejayaan,” katanya.


Polis tahan penjawat awam disyaki curi barang mangsa tanah runtuh Batang Kali

KUALA LUMPUR, 7 Jan – Polis menahan seorang penjawat awam yang dipercayai mencuri barangan milik mangsa tragedi tanah runtuh di tapak perkhemahan Father’s Organic Farm, Gohtong Jaya, Batang Kali pada 16 Dis lepas.

Pemangku Ketua Polis Selangor Datuk S. Sasikala Devi berkata suspek berumur 27 tahun itu ditahan di sekitar Lembah Klang, semalam, dan polis akan membuat permohonan reman hari ini bagi membantu siasatan mengikut Seksyen 379 Kanun Keseksaan kerana mencuri.

Dalam persidangan media di sini hari ini beliau berkata susulan penahanan itu, polis turut turut merampas barangan yang dipercayai milik mangsa kejadian tanah runtuh berkenaan.

Sebelum ini, Ketua Polis Daerah Hulu Selangor Supt Suffian Abdullah memaklumkan pihaknya mengesan satu hantaran di Facebook dipercayai daripada salah seorang ahli keluarga mangsa, yang mendakwa terdapat individu tidak bertanggungjawab menggunakan kad Touch ‘n Go milik mangsa.

Tragedi tanah runtuh pada 2.46 pagi itu mengorbankan 31 nyawa dengan 12 daripadanya adalah kanak-kanak, dan seorang bayi lelaki berusia setahun. — BERNAMA


Raja Permaisuri berkenan melawat taska

KUALA LUMPUR, 9 Jun – Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Taska Genius Perpaduan Taman Sri Rampai di sini hari ini, sempena sambutan Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Turut berangkat adalah anakanda Seri Paduka, Tengku Puteri Raja Tengku Puteri Afzan Aminah Hafidzatullah dan Tengku Puteri Raja Tengku Puteri Jihan Azizah ‘Athiyatullah.

Tunku Hajah Azizah dan anakanda meluangkan masa hampir satu jam untuk beramah mesra bersama kanak-kanak dan tenaga pengajar di taska berkenaan.

Pada tahun ini, 18 kanak-kanak berbilang kaum mendapat asuhan dan didikan daripada empat pendidik serta dua pembantu pendidik di Taska Genius Perpaduan Sri Rampai.

Tunku Hajah Azizah turut mengurniakan cek sumbangan RM30,000 kepada Kementerian Perpaduan Negara (KPN) yang diserahkan kepada Menteri Perpaduan Negara Datuk Halimah Mohamed Sadique dan Ketua Setiausaha KPN Datuk Noridah Abdul Rahim.

Taska Genius Perpaduan diinspirasikan daripada program Permata Negara yang berfokuskan kepada asuhan dan didikan awal bagi kanak-kanak di bawah umur empat tahun dengan menerapkan nilai-nilai murni serta hidup bermasyarakat.

Penubuhan Taska Genius Perpaduan bermula pada 2010 dengan 15 projek rintis program Permata Negara dan sehingga kini, sebanyak 41 Taska Genius beroperasi di seluruh negara melibatkan 917 kanak-kanak berumur dua tahun hingga empat tahun. – BERNAMA


Banjir: RM125 juta bantuan wang ihsan telah disalur – PM

Perdana Menteri Datuk Seri Ismail Sabri Yaakob berkata bagi mangsa-mangsa yang berpindah ke pusat pemindahan banjir (PPS), prestasi pengagihan adalah 97.3 peratus daripada bilangan ketua isi rumah yang layak bagi gelombang pertama banjir meliputi lapan negeri.

“Prestasi pengagihan bagi gelombang kedua pula adalah 57.3 peratus meliputi negeri Terengganu, Negeri Sembilan, Kelantan, Pahang, Sabah dan Johor,” katanya ketika sesi penerangan berkenaan situasi bencana banjir penghujung 2021 pada persidangan khas Parlimen hari ini.

Beliau berkata Agensi Pengurusan Bencana Negara (NADMA) pula telah menyalurkan RM25 juta kepada Unit Penyelarasan Pelaksanaan (ICU) menggunakan tabung Kumpulan Wang Amanah Bantuan Bencana Negara (KWABBN) bagi pengagihan Bantuan Pembelian Keperluan Asas (BPKA) kepada ketua isi rumah yang layak.

Ismail Sabri  berkata kerajaan telah mengumumkan bantuan Keluarga Malaysia berjumlah RM1.4 bilion bagi meringankan beban yang ditanggung mangsa banjir kali ini.

“Jumlah ini adalah bantuan secara terus oleh kerajaan kepada mangsa-mangsa banjir yang terkesan. Selain daripada jumlah ini, kerajaan juga telah menyediakan peruntukan bagi pembaikan infrastruktur, kerosakan dan sebagainya yang jauh melebihi nilai tersebut,” katanya.

Perdana Menteri berkata antara bantuan lain yang diberikan adalah membina dan membaik pulih rumah;  baucar diskaun pembelian alat elektrik dan rebat bil elektrik bulan 12/2021; pinjaman mikro Bank Simpanan Nasional (BSN) untuk isi rumah; pinjaman TEKUN untuk perusahaan mikro, kecil dan sederhana serta moratorium pinjaman mangsa banjir.

Mengenai perkembangan kerja-kerja pembersihan dan pembaikan infrastruktur, Ismail Sabri berkata  99.67 peratus telah siap dilaksanakan bagi kerja pembersihan Fasa 1 melibatkan enam negeri iaitu Johor, Pahang, Selangor, Melaka, Negeri Sembilan dan Wilayah Persekutuan Kuala Lumpur sehingga 18 Jan lepas.

“Manakala 100 peratus bagi Fasa 2 yang melibatkan dua negeri iaitu Negeri Sembilan dan Melaka telah dibersihkan dengan jumlah sisa terkumpul yang dibersihkan bagi kedua-dua fasa adalah 85,516 tan,” katanya.

Selain itu, semua kawasan yang terjejas bekalan elektrik telah disambung semula sehingga 11 Jan lepas manakala 1,058 dari 1,066 infrastruktur komunikasi yang terjejas telah diperbaiki setakat semalam.

“Dalam pada itu, terdapat kerosakan infrastruktur awam, premis-premis kerajaan, kerugian perniagaan, kediaman rakyat dan lain-lain kerosakan sedang dinilai oleh agensi berkaitan,” katanya. – BERNAMA


Jaga SOP, kawalan kendiri ketika aktiviti sukan, rekreasi – Ahmad Faizal

KUALA LUMPUR, 22 Feb – Semua pihak dinasihatkan supaya sentiasa menjaga prosedur operasi standard (SOP) dan kawalan kendiri ketika melakukan aktiviti sukan dan rekreasi berikutan kes COVID-19 semakin melonjak pada masa ini.

Menteri Belia dan Sukan Datuk Seri Ahmad Faizal Azumu berkata peranan masyarakat dalam mengambil langkah kendiri untuk mengekang penularan wabak berkenaan dilihat cukup penting biarpun SOP sudah ditetapkan Kementerian Kesihatan (KKM) dan Majlis Keselamatan Negara (MKN).

Beliau turut mengesahkan bahawa buat masa ini, tiada apa-apa arahan daripada MKN untuk memperketatkan SOP berkaitan aktiviti sukan dan rekreasi, dengan SOP sedia ada bagi semua jenis sukan kekal.

“Kita semua prihatin dengan apa yang sedang berlaku (peningkatan kes). Kalau kita masing-masing dapat bersama-sama faham bagaimana wabak ini menular dan menjaga diri masing-masing dengan baik, tentunya segala aktiviti sukan boleh terus dilaksanakan.

Jika ada simptom, menjadi kontak kasual atau kontak rapat dengan pesakit, jauhkan diri, asingkan diri dan sebagainya bagi memastikan wabak ini tidak menular, maka kerajaan tidak perlu memperketatkan SOP,” katanya pada sidang media selepas perhimpunan bulanan Kementerian Belia dan Sukan (KBS) di Institut Sukan Negara (ISN) di sini hari ini.

Mengulas lanjut, Ahmad Faizal berkata sekiranya kerajaan terpaksa memperketatkan SOP, ia akan menjejaskan banyak acara sukan yang bakal dianjurkan, selain menyukarkan persiapan atlet negara ke beberapa kejohanan utama yang bakal berlangsung tahun ini.

Sementara itu, pada perhimpunan bulanan yang diadakan secara hibrid itu, Ahmad Faizal turut menyempurnakan prapelancaran “ISN Performance Centre” (ISN PC) yang menyediakan perkhidmatan sains sukan berbayar kepada kumpulan sasaran.

“Saya berbangga dengan pencapaian ISN, dengan fasiliti bertaraf dunia, saya menggalakkan orang ramai, termasuk atlet-atlet dari luar untuk menggunakan fasiliti ini kerana ia penting untuk menjana pendapatan kepada ISN, sebagai satu usaha jangka masa panjang,” katanya.

ISN PC merupakan pusat sukan berprestasi tinggi berkonsepkan pendekatan sains sukan berasaskan bukti bertujuan memberikan perkhidmatan kepada kumpulan sasaran yang memerlukan seperti atlet di luar program Majlis Sukan Negara, atlet antarabangsa, atlet semi-profesional serta penggemar aktiviti sukan.

Menurut kenyataan ISN, berteraskan kepada pengalaman luas dalam bidang sains sukan bersama atlet elit negara, ISN PC menyediakan perkhidmatan sains sukan seperti fisiologi senam, pemakanan sukan, psikologi sukan, suaian fizikal, analisis prestasi sukan dan biomekanik sukan.- BERNAMA


KPDN lancar ‘ Ops Terjah’ untuk periksa masalah bekalan, harga barangan asas

KUALA LUMPUR, 16 Dis – Kementerian Perdagangan Dalam Negeri dan Kos Sara Hidup (KPDN) melaksanakan pemeriksaan berkaitan masalah bekalan dan isu harga barangan asas yang dihadapi rakyat ketika ini dalam tempoh sebulan di seluruh negara menerusi Ops Terjah.

Menterinya Datuk Seri Salahuddin Ayub berkata Ops Terjah antara lain memeriksa dan memantau masalah tersebut di premis seperti pasar awam, pasar mini, kedai runcit, gerai penjaja kecil dan kedai makan.

Beliau berkata pelaksanaan Ops Terjah juga untuk mengenal pasti zon atau kawasan yang terjejas dengan bekalan dan harga mengikut tahap keseriusannya serta mencari punca utama terhadap isu rantaian bekalan dan harga barangan keperluan asas yang melanda di negara ini.

“Melalui dapatan daripada Ops Terjah ini, kerajaan akan pastikan rangka kerja untuk tindakan segera dihasilkan. KPDN juga sedang menyediakan pelan strategik jangka pendek dan sederhana berdasarkan maklumat yang kami terima.

“Ini amat penting untuk memastikan kestabilan bekalan barangan asas memandangkan musim perayaan bakal tiba tidak lama lagi,” katanya pada sidang media Pelancaran Ops Terjah KPDN di sini hari ini selepas membuat tinjauan dan pemeriksaan premis di sekitar kawasan Chow Kit di sini.

Salahuddin berkata Ops Terjah itu melibatkan 2,200 pegawai penguat kuasa KPDN di seluruh negara yang akan melaporkan situasi sebenar kedudukan bekalan dan harga barangan asas.

Beliau berkata KPDN juga akan mempertingkatkan keberadaan anggota penguat kuasa di lokasi tumpuan pengguna termasuk menggunakan Van Skuad Tindakan Aduan dan Resolusi Pengguna (STAR) serta kereta peronda bagi mewujudkan persekitaran perniagaan dan beli-belah yang beretika.

Pengguna yang mempunyai sebarang maklumat berhubung salah laku peniaga boleh menyalurkan aduan yang lengkap kepada KPDN melalui WhatsApp di 019-2794317 atau 019-8488000; Portal Aduan e-aduan.kpdnhep.gov.my; Pusat Panggilan 1-800-886-800; emel [email protected]; dan Ez ADU KPDN.


KBS laksana inisiatif baharu bantu turunkan pengangguran belia – Ahmad Faizal

TUARAN, 16 Julai – Kementerian Belia dan Sukan (KBS) sedang melaksanakan pelbagai inisiatif baharu bagi memastikan lebih banyak peluang pekerjaan dapat disediakan kepada belia, seterusnya menurunkan kadar pengganguran.

Menterinya Datuk Seri Ahmad Faizal Azumu berkata ada inisiatif yang dilaksanakan KBS, antaranya Program Youth Career (Y-Career) dan Skill for Youth (S4Y) iaitu platform padanan kerja dan latihan intensif bersama pihak industri dengan jaminan pekerjaan kepada belia.

“Manakala menerusi program S4Y pula, terdapat 2,000 peluang latihan dan jaminan pekerjaan, yang melibatkan peruntukan RM3 juta,” katanya ketika berucap pada majlis perasmian Hari Belia Negara 2022 Peringkat Kebangsaan di Padang Pekan Tuaran di sini hari ini.

Sambutan Hari Belia Negara 2022 yang dirasmikan Perdana Menteri Datuk Seri Ismail Sabri Yaakob di sini turut dihadiri Ketua Menteri Sabah Datuk Seri Hajiji Noor, dan Timbalan Ketua Menteri Sabah Datuk Seri Bung Moktar Radin.

Terdahulu Ismail Sabri dalam ucapan perasmiannya berkata kadar pengangguran dalam kalangan belia yang berusia 15 hingga 40 tahun di seluruh negara menunjukkan penurunan kepada 5.3 peratus bagi suku pertama tahun ini berbanding 5.9 peratus dalam tempoh sama tahun lepas.

Ahmad Faizal berkata bersesuaian dengan tema Hari Belia Negara 2022 Peringkat Kebangsaan iaitu ‘Ini Masa Kita’, belia kini tidak boleh lagi mengambil pendekatan relax atau ‘tunggu dan lihat’.

Katanya belia hari ini perlu terus bergerak ke hadapan dan berusaha memajukan diri, apatah lagi selepas negara berdepan situasi sukar iaitu penularan COVID-19 yang merencatkan pembangunan dan ekonomi negara.

Malah impak situasi itu antara lain dapat digambarkan melalui dapatan Indeks Belia Malaysia 2021 bagi Domain Ekonomi dengan skor kebolehpekerjaan adalah pada 59.07 iaitu satu tahap yang tidak memuaskan.


Harga maksimum ayam standard dikurangkan sebanyak 20 sen mulai 5 Feb – PM

KUALA LUMPUR, 31 Jan – Mesyuarat Khas Majlis Tindakan Sara Hidup Negara (NACCOL) mengenai Industri Pengeluaran Makanan yang berlangsung hari ini memutuskan harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan.

Perdana Menteri Datuk Seri Ismail Sabri Yaakob yang mempengerusikan mesyuarat berkenaan berkata bagi harga telur ayam untuk semua gred adalah kekal seperti harga kawalan Skim Harga Maksimum Keluarga Malaysia (SHMKM) semasa.

“Kerajaan akan memberikan subsidi bagi memastikan harga barangan dapat dikawal seperti SHMKM dan perincian subsidi ini akan dilakukan oleh Pasukan Khas Mengenai Kos Sara Hidup Negara yang akan diketuai Kementerian Pertanian dan Industri Makanan serta beberapa kementerian, wakil syarikat berkaitan kerajaan (GLC) dan persatuan pengguna sehingga harga kembali stabil,” katanya dalam satu kenyataan di sini.

Ismail Sabri berkata selain itu, permit import ayam bulat juga dibuka kepada semua pemegang Permit Kelulusan (AP) bagi mengimport ayam, berbanding sebelum ini hanya dibenarkan mengimport keratan ayam seperti kepak, paha dan lain-lain.

Perdana Menteri berkata mesyuarat yang memfokuskan kepada penyelesaian jangka pendek untuk mengurangkan tekanan kenaikan harga juga bersetuju AP mengimport ayam dibuka kepada pengusaha pasar raya besar selain turut mengarahkan Suruhanjaya Persaingan Malaysia (MyCC) melakukan siasatan sekiranya wujud kartel dalam pakatan menentukan harga ayam dan telur.

Beliau berkata pelaksanaan Program Jualan Keluarga Malaysia (PJKM) melibatkan 222 Parlimen juga perlu dilaksanakan secara maksimum dengan kerjasama bersepadu melibatkan kementerian-kementerian terbabit bagi membantu Keluarga Malaysia untuk mendapatkan barangan asas pada harga yang lebih murah.

“Pelaksanaan Kedai Harga Patut perlu diaktifkan semula di seluruh negara serta menambah kekerapan operasi pasar tani di satu-satu kawasan. Mesyuarat turut meminta Kementerian Kewangan mengkaji insentif cukai untuk transformasi ladang ternakan ayam,” katanya.

“Koperasi yang terlibat dalam industri pertanian akan turut dilibatkan untuk menawarkan barangan asas tanpa melibatkan orang tengah untuk mengawal harga,” katanya.

Selain itu, mesyuarat khas turut membincangkan langkah-langkah jangka panjang yang perlu diambil bagi mengatasi isu bekalan dan pengeluaran makanan terutamanya bagi ayam dan telur ayam.

Antaranya adalah menyokong penyelidikan yang dilaksanakan oleh Institut Penyelidikan dan Kemajuan Pertanian Malaysia (MARDI) untuk menjadikan isi rong kelapa sawit bagi menggantikan jagung dan soya sebagai makanan ayam.

Mencadangkan kepada kerajaan negeri untuk memanjangkan tempoh penggunaan tanah di bawah lesen pendudukan sementara (TOL) bagi aktiviti pertanian serta jaminan bekalan makanan bukan hanya mencukupi tetapi kemampuan untuk dibeli oleh Keluarga Malaysia.

Mengenai mesyuarat berkenaan, Perdana Menteri berkata ia adalah bagi membincangkan isu bekalan dan pengeluaran makanan terutamanya bagi ayam dan telur ayam.

“Tindakan proaktif perlu dilaksanakan oleh kerajaan untuk memastikan harga kekal berpatutan, namun dalam masa sama industri penternakan ayam tidak terjejas dan sekali gus dapat memastikan bekalan kekal stabil,” katanya.

Beliau berkata sebanyak empat kertas telah dibentangkan oleh Kementerian Perdagangan Dalam Negeri dan Hal Ehwal Pengguna, Kementerian Pertanian dan Industri Makanan serta Kementerian Pengangkutan pada mesyuarat itu yang turut dihadiri Gabungan Persatuan-persatuan Pengguna Malaysia (FOMCA) dan Persatuan Pengguna Pulau Pinang (CAP).-BERNAMA


PRU-15 paling lewat Julai 2022 – PM

“Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai.

“Justeru, bergantung kepada situasi pandemik, saya membuat akujanji bahawa PRU-15 akan diadakan selewat-lewatnya pada penghujung bulan Julai tahun hadapan,” katanya dalam Ucapan Khas Bersama Memulihkan Negara yang disiarkan secara langsung hari ini.


PM Ismail Sabri tiba di Washington D.C untuk hadiri sidang kemuncak ASEAN-AS

WASHINGTON D.C, 10 Mei – Datuk Seri Ismail Sabri Yaakob tiba di sini Selasa (Rabu di Malaysia) untuk lawatan kerja empat hari termasuk pertemuan dengan Presiden Amerika Syarikat (AS) Joe Biden dan pemimpin ASEAN.

Beliau kemudian disambut Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Sumber Manusia Datuk Seri M.Saravanan dan pegawai kanan Malaysia ketika tiba di sebuah hotel di sini.

Perdana Menteri akan menyertai Biden, Naib Presiden AS, Kamala Harris dan pemimpin ASEAN lain dalam Sidang Kemuncak Khas ASEAN-Amerika Syarikat yang berlangsung selama dua hari di sini, bermula Khamis ini (Jumaat di Malaysia).

Ia diikuti pertemuan presiden AS dengan pemimpin ASEAN di Jabatan Negara AS, tempat sidang kemuncak khas, di sini, pada Jumaat (Sabtu di Malaysia).

Sidang kemuncak khas itu menandakan ulang tahun ke-45 hubungan dialog ASEAN-AS dan sidang kemuncak khas kedua yang dianjurkan oleh presiden AS di negara ini selepas presiden ketika itu Barack Obama mengalu-alukan pemimpin ASEAN di Sunnylands, California pada Feb 2016.

Ismail Sabri bersama pemimpin ASEAN juga akan menyertai perbincangan dengan naib presiden Harris di Jabatan Negara pada hari Jumaat (Sabtu di Malaysia).

Perdana Menteri juga akan bertemu Setiausaha Perdagangan AS, Gina Raimondo dan Wakil Perdagangan AS, Katherine Tai di sini pada Khamis (Jumaat di Malaysia).

Beliau juga akan mengambil peluang bertemu diaspora Malaysia semasa majlis Hari Raya Aidilfitri Keluarga Malaysia di sini pada Rabu (Khamis di Malaysia).